qundao/data-zh-poetry huggingface dataset:
题慎郡王黄山三十六峰图 其一 浮邱
作者：弘历
朝代：清
体裁：五言绝句

洞天三十六，黄山峰占足。第一数浮邱，芙蓉四时绿。
题慎郡王黄山三十六峰图 其七 翠微
作者：弘历
朝代：清
体裁：五言绝句

山深含湿翠，翠滴山承之。彷佛谪仙人，幽壑横琴时。
题慎郡王黄山三十六峰图 其三 叠嶂
作者：弘历
朝代：清
体裁：五言绝句

新浴必振衣，新沐必弹冠。闻道神仙窟，故应人到难。
题慎郡王黄山三十六峰图 其三十 石人
作者：弘历
朝代：清
体裁：五言绝句

何来醉仙人，卓立九秋清。似盻浮邱子，排空驾鹤征。
题慎郡王黄山三十六峰图 其三十一 仙人
作者：弘历
朝代：清
体裁：五言绝句

无知莫如石，颇与仙人类。设云仙似石，冠履殊倒置。
题慎郡王黄山三十六峰图 其三十三 石床
作者：弘历
朝代：清
体裁：五言绝句

名山多奇书，不入世人目。我欲移石枕，玉简从头读。
题慎郡王黄山三十六峰图 其三十二 布水
作者：弘历
朝代：清
体裁：五言绝句

辋水垂沦涟，宜听复宜望。颇觉胜匡庐，限以三百丈。
题慎郡王黄山三十六峰图 其三十五 朱砂
作者：弘历
朝代：清
体裁：五言绝句

轩辕昔慕道，敝屣衮冕华。至今第四峰，犹闻涌丹砂。
题慎郡王黄山三十六峰图 其三十六 莲花
作者：弘历
朝代：清
体裁：五言绝句

簇簇玉井莲，太华匪当对。谁知万里游，却在寸心内。
题慎郡王黄山三十六峰图 其三十四 采石
作者：弘历
朝代：清
体裁：五言绝句

采石真采石，璀璨纷珠玑。策枝者高士，应缘漱齿归。
题慎郡王黄山三十六峰图 其九 掷钵
作者：弘历
朝代：清
体裁：五言绝句

仙僧掷钵去，钵留不能举。我更难重拈，惟道可惜许。
题慎郡王黄山三十六峰图 其二 飞龙
作者：弘历
朝代：清
体裁：五言绝句

鳞鬣何之而，忆向天门睹。大地是义经，占乾符九五。
题慎郡王黄山三十六峰图 其二十 鍊丹
作者：弘历
朝代：清
体裁：五言绝句

仙人鍊丹处，孤峰天与齐。丹成久仙去，空自馀刀圭。
题慎郡王黄山三十六峰图 其二十一 云外
作者：弘历
朝代：清
体裁：五言绝句

触石生轻云，俄浮满空霭。回首望丹崖，依约云以外。
题慎郡王黄山三十六峰图 其二十七 石柱
作者：弘历
朝代：清
体裁：五言绝句

撑霄何岦岌，千秋镇古歙。因会为学方，所贵矫然立。
题慎郡王黄山三十六峰图 其二十三 清潭
作者：弘历
朝代：清
体裁：五言绝句

贮如仙掌露，泻似天河源。时有唼藻鳞，却避掇果猿。
题慎郡王黄山三十六峰图 其二十九 丹霞
作者：弘历
朝代：清
体裁：五言绝句

复岭互窈窕，怪石争谽谺。当时炉火气，天半馀丹霞。
题慎郡王黄山三十六峰图 其二十二 望仙
作者：弘历
朝代：清
体裁：五言绝句

玉笋何岳岳，仙踪已渺邈。是处有名言，可望不可学。
题慎郡王黄山三十六峰图 其二十五 云门
作者：弘历
朝代：清
体裁：五言绝句

沓嶂渺难即，纠萝不可攀。惟向画图内，时时叩云关。
题慎郡王黄山三十六峰图 其二十八 狮子
作者：弘历
朝代：清
体裁：五言绝句

文殊骑以来，化石昂其首。每当万籁寂，似闻一声吼。
题慎郡王黄山三十六峰图 其二十六 容成
作者：弘历
朝代：清
体裁：五言绝句

我已识容成，容成不识我。以此例学仙，不及劫馀火。
题慎郡王黄山三十六峰图 其二十四 石门
作者：弘历
朝代：清
体裁：五言绝句

灵境多祛人，时复藉人赏。不缘自辟门，谁能镇来往。
题慎郡王黄山三十六峰图 其五 天都
作者：弘历
朝代：清
体裁：五言绝句

天都九百仞，巍然切太虚。我虽未升巅，仙侣原可呼。
题慎郡王黄山三十六峰图 其八 紫石
作者：弘历
朝代：清
体裁：五言绝句

紫石连青鸾，干霄殊屼�。古寺号祥符，便欲寻荒碣。
题慎郡王黄山三十六峰图 其六 松林
作者：弘历
朝代：清
体裁：五言绝句

松以石为胎，故得苍而直。何当立峭厓，饱睇岁寒色。
题慎郡王黄山三十六峰图 其十 圣泉
作者：弘历
朝代：清
体裁：五言绝句

名字本相形，有贪斯有圣。泉自无分别，渫然寒且净。
题慎郡王黄山三十六峰图 其十一 仙都
作者：弘历
朝代：清
体裁：五言绝句

何处非仙境，此地会而都。借问骖龙侣，云峦半有无。
题慎郡王黄山三十六峰图 其十七 上升
作者：弘历
朝代：清
体裁：五言绝句

阮公昔得道，白日此上升。至今溪涧畔，空闻仙乐声。
题慎郡王黄山三十六峰图 其十三 九龙
作者：弘历
朝代：清
体裁：五言绝句

层峦各蜿蜒，变化成九龙。恰似披横幅，名家陈所翁。
题慎郡王黄山三十六峰图 其十九 桃花
作者：弘历
朝代：清
体裁：五言绝句

桃花峰下水，亦名桃花源。匪为秦人芳，却因晋隐尊。
题慎郡王黄山三十六峰图 其十二 轩辕
作者：弘历
朝代：清
体裁：五言绝句

峰顶芝光紫，峰腰松影碧。是处岂崆峒，驻有轩辕迹。
题慎郡王黄山三十六峰图 其十五 紫云
作者：弘历
朝代：清
体裁：五言绝句

延缘柏木源，攀陟紫云峰。尚忆温伯雪，青莲此处逢。
题慎郡王黄山三十六峰图 其十八 云际
作者：弘历
朝代：清
体裁：五言绝句

出岫云成峰，云峰岫难辨。依稀听其间，似吠淮南犬。
题慎郡王黄山三十六峰图 其十六 青鸾
作者：弘历
朝代：清
体裁：五言绝句

轩轩振羽翰，凝望何时翥。疑驾帝车来，到此不飞去。
题慎郡王黄山三十六峰图 其十四 棋石
作者：弘历
朝代：清
体裁：五言绝句

圆子星躔布，方枰玉样陈。孤松立其侧，恰似烂柯人。
题慎郡王黄山三十六峰图 其四 芙蓉
作者：弘历
朝代：清
体裁：五言绝句

黄山非黟山，岚霭朝暮浮。飒然风散之，写出汉宫秋。
题慧因寺
作者：弘历
朝代：清
体裁：古风

万事不离因，一念应于慧。知因超能所，解慧脱蒙翳。因慧非两途，慧因无二致。讵惟内典然，系辞见周易。仁者谓之仁，智者谓之智。
题憩云斋
作者：弘历
朝代：清
体裁：古风

山阴之右已略观，小冈过即山之左。崥崹更有数间屋，乘便言临聊复可。此日憩云真憩云，容容霭霭岩扉锁。孟春弥月泽未沾，作雨固佳雪亦妥。于耜举趾胥尚迟，先事忧农习结我。
题戏鸿堂柳公权兰亭诗帖
作者：弘历
朝代：清
体裁：七言律诗

虞褚兰亭意早茫，何来柳帖戏鸿堂。刻工未必能知字，片石居然有断章。说项祗因模自董，补王恰似得其羊。阅年二百已漫漶，重拓嗤斯图久长。
题成窑饕餮温壶
作者：弘历
朝代：清
体裁：五言律诗

尊彝夏商制，姬室或称壶。形有方圜别，意标义顺殊。精陶见成化，大辂始昆吾。文古蔚饕餮，戒存恶旨夫。
题戒得堂
作者：弘历
朝代：清
体裁：七言律诗

两月频来未著诗，今朝心适一题词。较晴量雨曾何暇，幸北缱南忽阅时。阳暴大田看遍穫，露沾小草许同滋。西成指日将登宝，于得吾原弗戒斯。
题戒得堂
作者：弘历
朝代：清
体裁：七言律诗

书堂昨夏始经营，跸驻宛看此落成。攻匪庶民大雅异，戒惟老者鲁论精。庭馀古树全铺荫，阶绕新花自放荣。虽曰殷勤曾著记，斯干爰处愧犹生。
题戒得堂
作者：弘历
朝代：清
体裁：七言律诗

书堂述祖额檐开，肯构而今亦久哉。已是居安九年阅，曰惟谦益一言该。有无形著后记悉，覆载恩叨此日培。平得台湾顺得缅，莫非笃念戒中来。
题戒得堂
作者：弘历
朝代：清
体裁：七言律诗

搆得书堂久庆落，流阴七载迅分明。不踰已迈宣尼岁，戒得原循圣祖情。望道依然惭未见，化民肫若竟何成。每教新什邻旧咏，藉验年来已所行。
题戒得堂
作者：弘历
朝代：清
体裁：七言律诗

泐笔壬寅尚欠诗，山庄莅止已多时。曾无羲画高辉宇，宜有藐躬祖述词。雨鲜庭莎绿犹浅，云生峰树白徒披。即今函望甘霖得，此得又安能戒之。
题戒得堂
作者：弘历
朝代：清
体裁：五言律诗

皇祖垂明训，成堂敬额之。蒙庥百年久，保泰一心寅。国晏民熙世，内安外辟时。书云满招损，戒得有同斯。
题戒得堂
作者：弘历
朝代：清
体裁：七言律诗

金风皓日晓秋清，徙倚书堂静六情。下卷鲁论堪意会，上篇孔子重躬行。戒之原在耄而耋，得也还分实与名。近志安南终始事，更申知过义尤精。
题戴淳匡庐图
作者：弘历
朝代：清
体裁：七言绝句

一角陵岩峙迥楼，匡庐神韵望中收。虽然瀑布未曾写，想像银河眼界流。
题戴进袁安卧雪图
作者：弘历
朝代：清
体裁：七言绝句

停鞭县令候多时，耐冷白衣唤破篱。漫惜全图经割裂，伊人原不屑人知。
题所仿倪瓒狮子林图三叠前韵
作者：弘历
朝代：清
体裁：七言律诗

朴室原非夏屋渠，爱他宜画更宜书。两番粉本粗临彼，四韵成章又叠予。水复潺湲凭武列，春同游豫到姑胥。迂翁简笔含多趣，面目如之神未如。
题所仿倪瓒狮子林图五叠前韵
作者：弘历
朝代：清
体裁：七言律诗

山自围房水泻渠，图成题已五番书。虽云仿彼真惭彼，不曰知予当罪予。喜有野禽歌宛转，又看小木长扶胥。一时偶尔抒閒兴，那较迂翁如不如。
题所仿倪瓒狮子林图四叠前韵
作者：弘历
朝代：清
体裁：七言律诗

逸品倪图藏石渠，仿为一再并题书。孤高祗以迹传彼，搆筑因之事创予。卷展神游到姑孰，几凭清梦拟华胥。吟成依旧蝇头写，老眼先惭昔不如。
题扁竹杖
作者：弘历
朝代：清
体裁：古风

竹无不圆斯则扁，造物炙毂诚难辩。截以为杖助步展，头饰汉玉雄鸡绚。天然帖妥非拂剪，善事利器具旧典，待归政日扶游践。
题扁鹊墓·其一
作者：弘历
朝代：清
体裁：七言绝句

越人邂逅遇长桑，十载精勤授禁方。今多耻学于师者，韩氏称医意甚长。
题扁鹊墓·其三
作者：弘历
朝代：清
体裁：七言绝句

桓侯有疾云无疾，退走已成不治时。所贵知微蚤从事，可通治理讵惟医。
题扁鹊墓·其二
作者：弘历
朝代：清
体裁：七言绝句

渤海名医术有神，功同岐伯世无伦。庸医疾妒加残害，活得人多转杀身。
题扇淳室
作者：弘历
朝代：清
体裁：五言律诗

初自园门进，便为扇式房。谁能此挥摇，已是觉清凉。户外晓风入，阶前秋卉芳。箴文怀蕴古，祇益愧无遑。
题扎什伦布庙叠庚子韵
作者：弘历
朝代：清
体裁：七言律诗

庚子逮今旬五弥，忆班禅至祝鸿釐。不惟蒙古三乘阐，兼值寰区庶物熙。慧草欣瀼五露叶，禅松都长万年枝。曾询驻锡如何示，怆示无为胜有为。
题扬芬港
作者：弘历
朝代：清
体裁：七言绝句

舟过曲港曰扬芬，扬孰芬乎徵莫闻。德政留碑或例此，去之务实训官群。
题扬雄甘泉赋事
作者：弘历
朝代：清
体裁：七言绝句

甘泉献赋风枫宸，更著剧秦与美新。设果出肠明日死，投身天禄又何人。
题扬雄甘泉赋事
作者：弘历
朝代：清

甘泉献赋风枫宸，更著剧秦与美新。设果出肠明日死，投身天禄又何人？
题承光殿
作者：弘历
朝代：清
体裁：七言律诗

更衣理事此为便，晓视朝仍御苑旋。黻冕何妨松柏入，清和如陟汉霄悬。奏章虽报时膏被，田亩还希渥泽连。独是河工期又过，惕然南望切忧煎。
题承煦堂
作者：弘历
朝代：清
体裁：七言律诗

高旻寺侧开行馆，来往于斯驻跸常。庚子当春揽雨意，甲辰即景喜曦光。松苍竹翠天然朗，�朵梅英自在香。万姓欢欣承煦妪，由来皇祖圣恩长。
题抑斋
作者：弘历
朝代：清
体裁：七言律诗

窗纱浸绿鸟声频，拂拂花香户外新。座有兰烟文作篆，壁留筝字额题银。偶然得句缘新意，长自耽书是宿因。惭愧当年斋内客，擘笺煮茗一閒身。
题抑斋·其一
作者：弘历
朝代：清
体裁：七言绝句

重华东壁图书架，户对西斋翰墨茵。忆昔穷经资餍饫，即今勤政敢逡巡。
题抑斋·其二
作者：弘历
朝代：清
体裁：七言绝句

右坛祈岁逮斋日，左殿崇文集讲臣。赐宴命教歌抑戒，老来勖欲武公循。
题抱冲室
作者：弘历
朝代：清
体裁：古风

冲既训乎和，亦复训乎谦。此室曰抱冲，久矣额诸檐。初韶气方訚，曦光温扑帘。和实兹室具，谦励吾衷含。称物与平施，羲经义可参。
题抱朴草堂
作者：弘历
朝代：清
体裁：五言律诗

讵云无画栋，偶尔爱茅茨。借羃绿阴下，还临碧水涯。稀来原似创，暂憩颇相宜。黄屋非尧志，吾犹景仰斯。
题抱清楼
作者：弘历
朝代：清
体裁：五言律诗

诘径曲廊覆，居然得小楼。托高因见下，致朗本从幽。月与冰疏约，云疑画舫浮。偷閒消片刻，翰墨恣优游。
题抱素书屋
作者：弘历
朝代：清
体裁：五言律诗

书斋颜抱素，潇洒得天然。窗画森疏竹，阶琴滴暗泉。每因悟礼后，还与慎几先。略识葆光义，南华齐物篇。
题拈花寺二首·其一
作者：弘历
朝代：清
体裁：七言绝句

绀宇祇园栖碧峋，装严相好坐金身。满庭白白红红者，都是无端微笑人。
题拈花寺二首·其二
作者：弘历
朝代：清
体裁：七言绝句

僧寺居然道观邻，底须同异辨疏亲。名山缀景由来久，惟愧何方牖此民。
题挂瀑檐
作者：弘历
朝代：清
体裁：五言律诗

瀑自峰间挂，松檐豪敚之。应知无定相，所遇有馀思。月处镜虚拭，风时练立漪。康王谷帘侧，可似此般奇。
题振藻楼
作者：弘历
朝代：清
体裁：七言绝句

涧卉岩葩织锦纹，个中饶是挹清芬。寄言振藻求工者，争似天然大块文。
题挹源书屋
作者：弘历
朝代：清
体裁：五言律诗

庙侧筑书屋，清泉左右分。才看出窦汨，遂喜写渠沄。絜矩于为学，穷源亦有闻。如探天一本，曰万实滋纷。
题挹源书屋
作者：弘历
朝代：清
体裁：五言律诗

水必有源处，挹源实在兹。书斋搆庙肋，昔日额檐眉。讵悦披图目，惟廑絜矩思。如论切已句，二典是吾师。
题挹源书屋
作者：弘历
朝代：清
体裁：七言律诗

泉宗庙建万泉源，泉上挹源源试言。宁独赴川斯是本，应思出治孰司尊。亦云勉耳皆能至，讵曰卑之毋甚论。书屋有书书可读，典谟要矣法明存。
题挹源书屋
作者：弘历
朝代：清
体裁：五言律诗

泉暖冬弗冻，波生春益滋。翻檐影浮动，绕砌响参差。既曰挹源处，宁无探本思。万方皆待理，图豫讵其宜。
题挹源书屋
作者：弘历
朝代：清
体裁：五言律诗

酾流都向北，此是万泉源。择垲建崇宇，于旁得小园。偶因临孟月，便以憩文轩。欹案观谟典，诚为挈纪言。
题授经台
作者：弘历
朝代：清
体裁：五言律诗

汉以传经著，诸儒授受资。荒台虽迹泯，太傅藉名垂。诗易阐精义，赵贲述秘思。更称善处事，不负读书时。
题授经台
作者：弘历
朝代：清
体裁：七言律诗

高台喜识授经名，太傅犹称处事明。河内后来传赵子，淮南先是受贲生。诗殊东鲁意颇合，易是专韩义独精。憩宇恰依林屋侧，睪然望古集遥情。
题揽胜轩
作者：弘历
朝代：清
体裁：五言律诗

回銮经梵宇，驻盖憩閒庭。鸟语留人坐，猊烟傍客馨。径幽仍隐绿，窗启乍来青。莫漫寻陈迹，空花悟色形。
题摛藻堂
作者：弘历
朝代：清
体裁：五言律诗

全书收四库，荟要稡其精。事自已巳兆，工今戊戌成。于焉适枕葄，亦欲励尊行。设曰资摛藻，犹非识重轻。
题摛藻堂
作者：弘历
朝代：清
体裁：七言律诗

浮碧亭阴潇洒居，春风绨几正怡如。映窗黛郁千年树，插架芸芳四库书。鉴在胜朝基命密，游惟义府敕几馀。展编宁贵资摛藻，二典三谟永企予。
题撷景室
作者：弘历
朝代：清
体裁：七言绝句

四时风月各殊观，一室吟凭兴未阑。十笏漫嫌得无几，较于方寸特为宽。
题撷翠楼
作者：弘历
朝代：清
体裁：七言律诗

一翠林峦万态奇，高楼座每向窗移。西山爽气在襟袖，南渚澄波映目眉。蝉始曳声风助响，荷将吐色露生姿。可知揽景撷芳处，总是对时育物时。
题撷翠楼
作者：弘历
朝代：清
体裁：七言绝句

季春山里尚微寒，横岭竖峰翠未攒。拾级高楼无可撷，楼言迟月试来观。
题放鹤亭
作者：弘历
朝代：清
体裁：七言律诗

一屿湖心耸绝奇，问谁雅合此居之。墓门诗里有佳句，隐士传中无愧辞。可是寒梅犹手植，欲招野鹤识心期。由来肥遁终非遁，两字逋仙万古知。
题放鹤亭
作者：弘历
朝代：清
体裁：七言律诗

君复当年真逸哉，江淮游懒独归来。何妨鹤子聊无母，且喜梅妻不藉媒。张氏西山有津逮，卢家云壁岂重儓。至今亭畔胎仙纵，想见先生返棹回。
题放鹤亭
作者：弘历
朝代：清
体裁：古风

处士浙放鹤，率欲视如子。山人徐放鹤，未定以何拟。率欲有为法，未定无为旨。以是相等度，此似胜乎彼。重儓笑山庄，更不如林耳。
题放鹤亭
作者：弘历
朝代：清
体裁：七言律诗

山阴为访隐君坟，放鹤亭存旧所闻。宇宙一笼何有去，和鸣万古亦堪欣。鄙他明远曾为赋，祗此先生可作群。笑我山庄偶曾仿，不同道也愧云云。
题放鹤亭
作者：弘历
朝代：清
体裁：七言绝句

昨甫浙中吟处士，今来徐下缅山人。一般放鹤留高躅，舍是更当谁与亲。
题放鹤亭
作者：弘历
朝代：清
体裁：古风

湖心一屿真蓬瀛，栖屿四柱贻孤亭。借问孤亭以何建，放鹤逸士留斯名。胎仙为子诚肖子，放去归来一任彼。等较梅妻更绝尘，千年丁令益俗矣。云龙山复称其张，我亦肖之以山庄。一之为甚可再三，俯仰间祗增惭惶。
题故大学士蒋廷锡仿项圣谟摹韩滉五牛图仍用题韩滉画韵·其一
作者：弘历
朝代：清
体裁：七言绝句

摹本重临退食閒，晋公真迹企思间。石渠今日同收取，考牧从知稼穑艰。
题故大学士蒋廷锡仿项圣谟摹韩滉五牛图仍用题韩滉画韵·其二
作者：弘历
朝代：清
体裁：七言绝句

云海涛翻闹后閒，圣谟迹落有无间。张衡端是振奇士，水牯参馀立语艰。
题敞晴斋
作者：弘历
朝代：清
体裁：五言律诗

一壑自综妙，三间正敞晴。适来欣霁景，便与勒新名。云散若无力，山迎最有情。吾心喜犹别，多稼近西成。
题敞晴斋
作者：弘历
朝代：清
体裁：七言绝句

前月常殷望雨情，斋凭霁景辄怦怦。秋深无可无不可，乃喜晴岚四面迎。
题敞晴斋
作者：弘历
朝代：清
体裁：七言律诗

升高降下几盘回，石户岩斋坦荡开。过雨敞怀置他往，快情即景例斯陪。峰如新濯芙蓉嫩，瀑以平添弦管催。欲问空空生白者，解增吟恩待谁来。
题敞晴斋
作者：弘历
朝代：清
体裁：七言律诗

岩斋幽夐弗恒到，每趁快晴必一来。涧户致深意为入，云衣散净闷同开。林浓珠落人沾露，泥润篆留鹿过隈。岁有新题邻旧句，陈言戛戛去难哉。
题敞晴斋
作者：弘历
朝代：清
体裁：七言律诗

快霁游山至敞晴，岩斋恰喜善循名。到经廿日披幽径，那见微云点太清。林下有风都送爽，叶间无露不含晶。雨频未致为霖幸，即境拈吟略畅情。
题敞晴斋
作者：弘历
朝代：清
体裁：七言律诗

恰喜秋云晴已净，遂临岩馆敞而清。不因以暇来责实，那识于斯善副名。万里天光惟一碧，九霄曦御莫双晶。宜旸火迫山田熟，片晌依迟亦畅情。
题敞晴斋
作者：弘历
朝代：清
体裁：七言律诗

敞晴斋筑崥崹间，路阻修恒稀往还。必雨沾更以时霁，乃游目至一开颜。千林朗翠胥张画，万嶂来青不藉攀。稍慰当前祝此后，秋阳高曝惠民艰。
题敞晴斋
作者：弘历
朝代：清
体裁：七言律诗

敞晴雅合快晴来，石栈萦纡涧几回。万嶂寥萧爽籁落，千林軮轧霁烟开。一时得趣真佳矣，两岁别情亦幻哉。却为筹农心略慰，流阴那问递相催。
题敞晴斋
作者：弘历
朝代：清
体裁：七言律诗

每至敞晴必畅情，畅情都大为农耕。愁怀率与徂云净，霁景欣于慰眼呈。白屋由他四美具，碧山是我二难并。千峰落瀑紫烟蔚，兴异青莲亦句成。
题敦素堂
作者：弘历
朝代：清
体裁：五言律诗

东园适观麦，复道过楼门。往返非清跸，栖迟有朴轩。一池常映目，五字未忘言。讵祇于摛藻，诸凡企素敦。
题敦素堂
作者：弘历
朝代：清
体裁：五言律诗

冰池近砌前，俯仰玉壶天。一例月澄魄，何须风漾涟。远村鸣竹爆，万姓庆华年。亦有纱镫缀，顾名觉恧然。
题敦素堂
作者：弘历
朝代：清
体裁：古风

商也启言诗，素契为学始。诗讵非绮言，在知先后己。绮合后以华，素宜先近理。而理要在敦，是我名堂旨。堂前冰影呈，害不视乎此。
题敦素堂
作者：弘历
朝代：清
体裁：七言律诗

朴斲书堂碧沼滨，澄波素影面前陈。故知绘事常为后，亦曰淳风在所循。情性由来耽澹泊，文章岂必藉涟沦。如云水监即民监，我却惭为倡化人。
题敦素堂
作者：弘历
朝代：清
体裁：五言律诗

池上三间屋，因之敦素名。目恒无外诱，心亦与同清。鱼乐壶中跃，荷香镜里生。纳凉坐片刻，竹籁拂桃笙。
题敦素堂
作者：弘历
朝代：清
体裁：五言律诗

溪俯素为冰，称名实相应。不波通体静，到底映心澄。既揽泐楣额，微嫌悬栋灯。敦之化民俗，久道愧何曾。
题敦素堂
作者：弘历
朝代：清
体裁：七言绝句

溪堂一片素光铺，恰合冰心在玉壶。返朴还淳曾著句，躬行试问可能无。
题敦素堂
作者：弘历
朝代：清
体裁：七言绝句

溪堂坦坦俯冰池，敦素因而题额楣。返朴民风未臻此，华镫悬屋率惭之。
题敦素堂
作者：弘历
朝代：清
体裁：五言律诗

溪堂近冰沼，素意对堪多。一例镜相照，而饶水不波。心神澄以静，书史暇仍磨。云暇或虚语，经年才一过。
题敦素堂
作者：弘历
朝代：清
体裁：五言律诗

轩槛俯冰池，一般镜影披。心无波澜想，春在地天知。岂必华灯灿，恒欣芸帙宜。既云敦素好，吟赏又奚为。
题敦素堂
作者：弘历
朝代：清
体裁：七言律诗

阁道过游还过来，溪堂敦素憩徘徊。四章题句似之矣，一晌怡情有是哉。藻绘可因知礼后，沉藏于以验恢台。方池澹沱曾无著，不示物形鉴影开。
题敦素堂
作者：弘历
朝代：清
体裁：七言律诗

驰驿为游记夙辞，熙春往返未逾时。却欣朴屋宜躬憩，况有清池当面披。潇洒琴书惬素尚，艳妍灯烛过华期。敦斯亦祇自怡悦，不易言哉风俗移。
题敬斋古今黈
作者：弘历
朝代：清
体裁：七言律诗

韵分书割太无端，不学从来致浩叹。裒散排全资翰苑，连珠集腋得神完。覃研喜见仁卿著，典核应同观国看。方朔创言蕴古衍，绎文永惕作君难。
题敷嘉室
作者：弘历
朝代：清
体裁：五言律诗

背屏耸叠巘，面镜展平湖。弄影虚还实，探芳有自无。倩谁称下榻，笑我爱操觚。即景评量处，春嘉始欲敷。
题敷嘉室
作者：弘历
朝代：清
体裁：五言律诗

虚榭临池近，平铺镜影空。波光玩座上，山色入窗中。吟倚兴无竭，清嘉致不同。当前参位育，犹在扩而充。
题敷文书院
作者：弘历
朝代：清
体裁：七言律诗

松冈回首望祗园，讲舍层阶喜得门。气助湖山钟远秀，道传孔孟有真源。清游秪欲心无逸，名教何非乐所存。嘉尔青衿真济济，嗣音实行勉相敦。
题文从昌虎邱图
作者：弘历
朝代：清
体裁：七言绝句

家法衡山傥是乎，一时抚画兴飞吴。前年屧步留吟处，幻景视兹同与殊。
题文从简停云馆图
作者：弘历
朝代：清
体裁：七言绝句

桐树曾经种乃翁，年深栉栉绿云笼。家传六法犹馀事，意在抚琴操角弓。
题文从简初冬燕居图一韵二首·其一
作者：弘历
朝代：清
体裁：七言绝句

燕处深堂罢远游，园林想像足清谋。气澄别浦收云脚，叶落空庭见树头。
题文从简初冬燕居图一韵二首·其二
作者：弘历
朝代：清
体裁：七言绝句

似忆青田自在游，遭斯祇以稻粱谋。不存所乐求因已，那更笼中强出头。
题文从简寒山图
作者：弘历
朝代：清
体裁：五言排律

老笔写寒山，寒山座席间。撑云松突兀，绕砌瀑潺湲。鹤是支公物，峰标大士颜。依依皆宿识，了了省新攀。真可遥情托，谁能结习删。输他曳杖者，一字曰惟閒。
题文伯仁万壑松风
作者：弘历
朝代：清
体裁：七言绝句

家法传来有伯仁，谡涛如响落嶙峋。山庄偶阅因题句，卅六景中一最真。
题文伯仁仿王蒙山水
作者：弘历
朝代：清
体裁：七言律诗

棐几閒凭古卷陈，过溪喜复至嘉宾。相商不过桑麻话，自诩堪称黄绮身。桥下流泉激磐石，屋傍爽籁拂高筠。叔明略已得神韵，岂在能工荷叶皴。
题文伯仁品茶图即用其韵
作者：弘历
朝代：清
体裁：七言律诗

昨岁惠山曾一揽，听松庵外驻銮旗。武文火候因久坐，风月春朝欲忘归。画里真情浑不隔，天边逸兴又遄飞。却怜席地今无隙，非是禅房即旅扉。
题文伯仁姑苏十景 其一 洞庭春色
作者：弘历
朝代：清
体裁：七言绝句

斋居政事简新正，名迹摘观陶冶情。却爱五峰图姑孰，恰如跸路喜来迎。
题文伯仁姑苏十景 其七 石湖秋泛
作者：弘历
朝代：清
体裁：七言绝句

治平寺侧石湖垠，泌泌清波拍舫唇。作者虽图庄水意，题桥我自爱行春。
题文伯仁姑苏十景 其三 沧浪清夏
作者：弘历
朝代：清
体裁：七言绝句

城南池馆曰沧浪，来往官僚驻客装。不识彼时似兹否，但看溪树渺苍茫。
题文伯仁姑苏十景 其九 灵岩雪霁
作者：弘历
朝代：清
体裁：七言绝句

夹河廛市几层楼，富庶荒凉景不侔。设使斯时泊张继，未能得句也应愁。
题文伯仁姑苏十景 其二 虎山夜月
作者：弘历
朝代：清
体裁：七言绝句

山塘北首峙精蓝，云径仙关夙所谙。去弗逾时留弗意，惭他月景未曾探。
题文伯仁姑苏十景 其五 邓尉观梅
作者：弘历
朝代：清
体裁：七言绝句

崇冈南赴太湖滨，平壤梅铺香雪匀。分付韶光略相待，莫教孤负画中人。
题文伯仁姑苏十景 其八 宝塔现瑞
作者：弘历
朝代：清
体裁：七言绝句

五色光辉纪宋时，至今宝塔尚名遗。假如调御许咨议，法属无为抑有为。
题文伯仁姑苏十景 其六 支硎春晓
作者：弘历
朝代：清
体裁：七言绝句

倚岩俯涧梵王宫，阿那石桥有路通。谁不曰斯春色好，发硎可识有支公。
题文伯仁姑苏十景 其四 胥江竞渡
作者：弘历
朝代：清
体裁：七言绝句

胥门外即胥江带，傍晚归舟竞入城。试问忙忙争渡者，是谁使汝苦劳情。
题文伯仁姑苏十景·其十
作者：弘历
朝代：清
体裁：七言绝句

巡跸多逢春仲时，几曾积雪见嵚嵜。德承真解个中事，镂玉裁冰为补之。
题文伯仁山水
作者：弘历
朝代：清
体裁：七言绝句

玉磬山房妙法贻，无心写出总成诗。却称笔意仿荆浩，野鹜家鸡语可知。
题文伯仁新水晴岚图
作者：弘历
朝代：清
体裁：七言律诗

春波暖雾相氤氲，远黛微皴斧劈纹。新水活时思濯耳，乱山深处已沾裙。一川淡荡吟无尽，满谷迷茫望莫分。底事天风吹不散，画家家法是停云。
题文伯仁松冈竹坞图即用其韵
作者：弘历
朝代：清
体裁：七言绝句

椿槿休论大小年，林泉佳处每陶然。看予杖策石桥度，笑煞瞿昙论四缘。
题文伯仁溪静山深图
作者：弘历
朝代：清
体裁：七言绝句

水抱山环隔世尘，茅堂据胜足延宾。溪桥前后来相访，总是鸡豚社里人。
题文伯仁金陵十八景 其一 三山
作者：弘历
朝代：清
体裁：七言绝句

三峰突兀大江滨，曾是南朝冲要津。今日画图聊寄咏，惟怀鲍谢鲜齐伦。
题文伯仁金陵十八景 其一 三山
作者：弘历
朝代：清
体裁：七言绝句

鼓棹三山正顺流，素车白马一时收。英雄语固出群耳，利举风帆不泊舟。
题文伯仁金陵十八景 其一 右三山
作者：弘历
朝代：清
体裁：七言绝句

行笥携来文氏图，江山欲验是同殊。无过过眼云烟幻，王浚休称此伐吴。
题文伯仁金陵十八景 其七 凤凰台
作者：弘历
朝代：清
体裁：七言绝句

符瑞分明宋志垂，至今台号未曾移。元嘉政治如相较，合曰凤兮何德衰。
题文伯仁金陵十八景 其七 凤皇台
作者：弘历
朝代：清
体裁：七言绝句

元嘉遗事尚堪稽，大鸟依稀是凤兮。太白已来应罢咏，却因展画一拈题。
题文伯仁金陵十八景 其七 凤皇台
作者：弘历
朝代：清
体裁：七言绝句

永昌大鸟集元嘉，改里称台瑞应誇。设使萐蒲生桀代，与荆棘亦有何差。
题文伯仁金陵十八景 其三 雨花台
作者：弘历
朝代：清
体裁：七言绝句

无语维摩绝妙谈，天花落弗著天男。云光梁武曾何谓，越是重儓越不堪。
题文伯仁金陵十八景 其三 雨花台
作者：弘历
朝代：清
体裁：七言绝句

犹传梁武信毗耶，法涉有为祇肆奢。当面失之初祖去，定知天不雨其花。
题文伯仁金陵十八景 其三 雨花台
作者：弘历
朝代：清
体裁：七言绝句

聚宝山经六度巡，每因咏古托怀频。可怜同泰曾三舍，竟未台城赎得身。
题文伯仁金陵十八景 其九 石头城
作者：弘历
朝代：清
体裁：七言绝句

倚石壁临大江险，攻诚非易守何难。然而失守恒于此，在德由来语不刊。
题文伯仁金陵十八景 其九 石头城
作者：弘历
朝代：清
体裁：七言绝句

石城倚壁复临江，地利诚云险绝双。何事南朝诸帝子，竖幡每见举宗降。
题文伯仁金陵十八景 其九 石头城
作者：弘历
朝代：清
体裁：七言绝句

石头埤块郁嵯峨，飞鸟犹艰绝壁过。寄语恃兹守险者，逮兹守险失应多。
题文伯仁金陵十八景 其二 草堂
作者：弘历
朝代：清
体裁：七言绝句

原为名利场中客，却信因缘教外书。詹事移文称俊俗，虽云贬也半犹誉。
题文伯仁金陵十八景 其二 草堂
作者：弘历
朝代：清
体裁：七言绝句

周子草堂北麓陲，孔家见说有文移。至今谡谡松风处，不异当年窃吹时。
题文伯仁金陵十八景 其二 草堂
作者：弘历
朝代：清
体裁：七言绝句

孔氏移文固足高，沽诸待贾亦箴韬。务名一往有充隐，未免滥觞由汝曹。
题文伯仁金陵十八景 其五 莫愁湖
作者：弘历
朝代：清
体裁：七言绝句

三山门外水明秋，南国当年最胜游。连接长江作天堑，谁能飞渡莫须愁。
题文伯仁金陵十八景 其五 莫愁湖
作者：弘历
朝代：清
体裁：七言绝句

南邦何事最风流，乐府新词唱莫愁。两字无邪蔽三百，诸名士此亦思不。
题文伯仁金陵十八景 其五 莫愁湖
作者：弘历
朝代：清
体裁：七言绝句

迤逦三山接石头，福藩南渡最风流。临朝却叹无名妓，直欲湖边唱莫愁。
题文伯仁金陵十八景 其八 新亭
作者：弘历
朝代：清
体裁：七言绝句

安石从容坦之惧，慢将往事论前朝。劳劳客况阅千古，祗有新亭名不消。
题文伯仁金陵十八景 其八 新亭
作者：弘历
朝代：清
体裁：七言绝句

新亭晏饮会嘉宾，文献正言斥伯仁。三问无言见前表，涕流负友又何因。
题文伯仁金陵十八景 其八 新亭
作者：弘历
朝代：清
体裁：七言绝句

饯客迎宾列榼醪，虚亭恒是阅劳劳。桓温兵卫纷陈日，安石方知度量高。
题文伯仁金陵十八景 其六 摄山
作者：弘历
朝代：清
体裁：七言绝句

俯临江介迥凌云，摄养堪资药草芬。几度栖霞觅残碣，神驰江令有佳文。
题文伯仁金陵十八景 其六 摄山
作者：弘历
朝代：清
体裁：七言绝句

养生那驻少年颜，每到栖迟两日间。但看堂堂面南势，也教秀拔摄诸山。
题文伯仁金陵十八景 其六 摄山
作者：弘历
朝代：清
体裁：七言绝句

江山表里秀含包，三日栖迟去复抛。不必隐人频道古，合称是我贮诗巢。
题文伯仁金陵十八景 其十 长干
作者：弘历
朝代：清
体裁：七言绝句

故国长干千百春，春来柳色镇如新。曹彬北望金陵处，不事杀伤受训仁。
题文伯仁金陵十八景 其十 长干
作者：弘历
朝代：清
体裁：七言绝句

百年休养南京地，按辔胜朝遗迹观。九轨遥通报恩寺，依稀犹说大长干。
题文伯仁金陵十八景 其十 长干里
作者：弘历
朝代：清
体裁：七言绝句

延属长干最古区，兴亡曾几阅吴都。祗今惟有春前柳，依旧青青入画图。
题文伯仁金陵十八景 其十一 白鹭洲
作者：弘历
朝代：清
体裁：七言绝句

二水南来洲间之，青蒲白鹭渺无涯。片帆到此谁将泊，疑是谪仙暮宿时。
题文伯仁金陵十八景 其十一 白鹭洲
作者：弘历
朝代：清
体裁：七言绝句

清旷真宜野鹭居，绿洲荡荡水如如。自从太白题诗后，点笔无非是绪馀。
题文伯仁金陵十八景 其十一 白鹭洲
作者：弘历
朝代：清
体裁：七言绝句

鹭洲师进多俘斩，既至围城称疾盟。鲁国无惭儒将矣，兵机要识重和轻。
题文伯仁金陵十八景 其十七 方山
作者：弘历
朝代：清
体裁：七言绝句

方山四面耸嶙峋，闻说当年多隐沦。相去市朝七十里，东华岂果远红尘。
题文伯仁金陵十八景 其十七 方山
作者：弘历
朝代：清
体裁：七言绝句

方山屡见难屈指，独数金陵多隐沦。真隐几人充隐几，翠峰无语峙千春。
题文伯仁金陵十八景 其十七 方山
作者：弘历
朝代：清
体裁：七言绝句

方阜常栖隐者流，秦淮经下水悠悠。贺循迎得因张闿，曾几分禆克复谋。
题文伯仁金陵十八景 其十三 燕子矶
作者：弘历
朝代：清
体裁：七言绝句

不胫而行无翼飞，因之燕子号江矶。至今江退沙涂涨，燕啄惟欣麦陇肥。
题文伯仁金陵十八景 其十三 燕子矶
作者：弘历
朝代：清
体裁：七言绝句

插入江滨祥发商，势疑飞翥又疑翔。南瞻比似乌衣巷，可认卢家玳瑁梁。
题文伯仁金陵十八景 其十三 燕子矶
作者：弘历
朝代：清
体裁：七言绝句

插江当日此雄矶，振翼翩�俨若飞。此际涨沙成沃土，春来惟见麦菲菲。
题文伯仁金陵十八景 其十二 青溪
作者：弘历
朝代：清
体裁：七言绝句

一水环流护故宫，岸傍草绿野花红。至今鸥鹭间浮侣，也识当年画舫空。
题文伯仁金陵十八景 其十二 青溪
作者：弘历
朝代：清
体裁：七言绝句

几曲溶溶清且沦，向南流绕故宫滨。漫嫌寂寞青溪水，曾照当年歌舞人。
题文伯仁金陵十八景 其十二 青溪
作者：弘历
朝代：清
体裁：七言绝句

发源钟阜入都城，大内经流几曲清。妙舞新歌久阅尽，官蛙尚作旧时声。
题文伯仁金陵十八景 其十五 桃叶渡
作者：弘历
朝代：清
体裁：七言绝句

桃叶歌传王子敬，一时高致想流风。虽然名教能相傲，誓墓心当愧乃翁。
题文伯仁金陵十八景 其十五 桃叶渡
作者：弘历
朝代：清
体裁：七言绝句

渡口名因爱妾留，都誇子敬特风流。尔时乐地在名教，那在歌栏与舞楼。
题文伯仁金陵十八景 其十五 桃叶渡
作者：弘历
朝代：清
体裁：七言绝句

渡口留名岁月赊，春来桃叶与桃花。不羁放荡犹馀事，书法何当跨灶誇。
题文伯仁金陵十八景 其十八 新林
作者：弘历
朝代：清
体裁：七言绝句

家学规模近可寻，得无粉本手摹临。将三百载饶生韵，却见新林作旧林。
题文伯仁金陵十八景 其十八 新林
作者：弘历
朝代：清
体裁：七言绝句

民风吏治总廑心，宁在明山秀水寻。十六年重烟景阅，新林今果是新林。
题文伯仁金陵十八景 其十八 新林浦
作者：弘历
朝代：清
体裁：七言绝句

港出牛头江水通，谢家江树辨滃濛。连朝近揽兼遐眺，总在德承几帧中。
题文伯仁金陵十八景 其十六 白门
作者：弘历
朝代：清
体裁：七言绝句

当日宣阳筑六朝，雕栾镂楶久沈销。白门名独传阛阓，道是依稀内小桥。
题文伯仁金陵十八景 其十六 白门
作者：弘历
朝代：清
体裁：七言绝句

感言穿竹立都墙，王俭传中事可详。白下门过李太白，驿亭醉酒对三杨。
题文伯仁金陵十八景 其十六 白门
作者：弘历
朝代：清
体裁：七言绝句

白下由来名久标，白城相接白门遥。而今遗迹多荒没，谁复凄凉叹六朝。
题文伯仁金陵十八景 其十四 太平堤
作者：弘历
朝代：清
体裁：七言绝句

元武湖经堙浚屡，长堤直接太平门。设云一箭将军定，皀羽依然钉板存。
题文伯仁金陵十八景 其十四 太平堤
作者：弘历
朝代：清
体裁：七言绝句

太平门外太平堤，烟柳双行叶已齐。蘸影后湖真恰当，碧连上下总凄迷。
题文伯仁金陵十八景 其十四 太平堤
作者：弘历
朝代：清
体裁：七言绝句

左临桑野右湖虚，闻道当年五库储。大网小罾底须备，方春生养不观鱼。
题文伯仁金陵十八景 其四 牛首山
作者：弘历
朝代：清
体裁：七言绝句

欲因立阙指牛头，卓识由来自不侔。桓彝渡江期管仲，斯人岂祇尚风流。
题文伯仁金陵十八景 其四 牛首山
作者：弘历
朝代：清
体裁：七言绝句

石阙诚如天阙披，但司马未足当之。峣峰对峙青云表，詄荡铭辞缅陆倕。
题文伯仁金陵十八景 其四 牛首山
作者：弘历
朝代：清
体裁：七言绝句

黄道隆崇双阙开，牛头自古迥崔嵬。南朝都会无踰是，却几家曾久此哉。
题文嘉为僧望洲作草堂图
作者：弘历
朝代：清
体裁：五言律诗

记得华山道，从夷入险巇。迎人立怪石，藏鸟著丛枝。开士祗宴坐，休承能尔为。引予飞逸兴，片刻到天池。
题文嘉南村草堂图
作者：弘历
朝代：清
体裁：七言律诗

面水澄泓背碧山，几楹蜗舍绿杨环。箔头摘茧开帘晒，町畔看秧杖策还。太古林泉惟静静，长年鸡犬自閒閒。应知尘世无堪比，只在桃源莲社间。
题文嘉墨兰即用其韵
作者：弘历
朝代：清
体裁：六言诗

细筱五叶十叶，幽兰三葩两葩。石上犹存墨沈，帧间洗尽铅华。
题文嘉梅花小幅叠旧作韵·其一
作者：弘历
朝代：清
体裁：七言绝句

常舒常韵复常香，者个梅真白玉堂。回望盆丛还致笑，可曾一例引蜂黄。
题文嘉梅花小幅叠旧作韵·其三
作者：弘历
朝代：清
体裁：七言绝句

随行北塞与南江，风满毡庭月满窗。讵为目谋清赏足，十分生意养于腔。
题文嘉梅花小幅叠旧作韵·其二
作者：弘历
朝代：清
体裁：七言绝句

适见山桃也自姿，却饶火气与尘肌。展看始觉真花在，黄鹤楼中任笛吹。
题文嘉梅花小幅叠旧作韵·其四
作者：弘历
朝代：清
体裁：七言绝句

拂庐虚牖向南开，正好三清试茗杯。忽见一枝疏影动，讶如巡跸到吴来。
题文嘉莲藕净因图即用其韵
作者：弘历
朝代：清
体裁：五言律诗

不是人间种，疑生功德泉。藕长还叶直，实结复花鲜。四大或如是，一空属偶然。性当何处觅，聊示净因缘。
题文园狮子林
作者：弘历
朝代：清
体裁：七言律诗

三年一瞬迅如何，太上新称可罢哦。实合高閒閒未肯，依然无逸逸宜么。来今去昔胥原幻，武水文山雅共和。维则倪徐迹且置，赢他惟是鹿游多。
题文园狮子林
作者：弘历
朝代：清
体裁：七言律诗

曾向吴门粉本携，仿为一再景堪齐。谓他城市山林尔，逊此庄园漠塞兮。古北关宁限中外，金阊地早易黄倪。为图九叠十全毕，画卷中兹不复题。
题文园狮子林九叠前韵
作者：弘历
朝代：清
体裁：七言律诗

展卷笑先轩且渠，谓多事矣画诗书。幽居早是殊倪瓒，昼寝还当戒宰予。偶此几馀适游豫，幸无军冗计储胥。吟成九叠十全什，应罢重题前例如。
题文园狮子林八叠前韵
作者：弘历
朝代：清
体裁：七言律诗

徐贲图重弆石渠，明徵有宋事堪书。底须分别帧合卷，一例应忘彼与予。却识云林非别业，空传广孝返姑胥。吟成八叠不禁笑，笑我于斯未淡如。
题文园狮子林十六景 其一 狮子林
作者：弘历
朝代：清
体裁：七言律诗

倪氏狮林存茂苑，传真小筑御湖濆。既成一矣因成二，了是合兮不是分。爱此原看鸥命侣，胜他还有鹿游群。水称武列山雄塞，宜著溪园济以文。
题文园狮子林十六景 其一 狮子林
作者：弘历
朝代：清
体裁：五言律诗

文园何以称，台沼缅文凭。虽是新建置，原因旧拓增。埭花吐芬郁，峰石叠崚嶒。传说环纡势，倪迂指点曾。
题文园狮子林十六景 其一 狮子林
作者：弘历
朝代：清
体裁：七言绝句

文园塞北此时开，移得江南粉本才。狮吼一声大千遍，悟知无去亦无来。
题文园狮子林十六景 其七 磴道
作者：弘历
朝代：清
体裁：六言诗

砌石砧�跻攀，羊肠萦达云关。莫笑小许胜大，峭茜颇傲塞山。
题文园狮子林十六景 其七 磴道
作者：弘历
朝代：清
体裁：古风

磴以曲致佳，道实近若远。因思求道人，不如斯盖鲜。而我步其间，絜矩励返本。
题文园狮子林十六景 其七 磴道
作者：弘历
朝代：清
体裁：七言绝句

磴道层层砌假山，林岑曲折费登攀。设如次第论诗品，袛在郊寒岛瘦间。
题文园狮子林十六景 其三 假山
作者：弘历
朝代：清
体裁：古风

塞外富真山，何来斯有假。物必有对待，斯亦宁可舍。窈窕致径曲，刻峭成峰雅。倪乎抑黄乎，妙处都与写。若顾西岭言，似兹秀者寡。
题文园狮子林十六景 其三 假山
作者：弘历
朝代：清
体裁：古风

山庄之内多真山，而何堆石肖其假。求真不足假奚为，徒以涉园有此也。引径若发殊郁纡，辟缝似斧复�閜。散步其间论名实，每以非真面微赭。寻思自解曰无妨，此是懒瓒教我者。
题文园狮子林十六景 其三 假山
作者：弘历
朝代：清
体裁：七言绝句

真山四面假成斯，其故云何别有思。薄假贵真试游目，山犹如此戒应知。
题文园狮子林十六景 其九 清淑斋
作者：弘历
朝代：清
体裁：七言绝句

山馆清舒祗隔河，斋名清淑意如何。卷阿家法近咫尺，憩息中怀肯构多。
题文园狮子林十六景 其九 清淑斋
作者：弘历
朝代：清
体裁：七言绝句

春光艳觉秋光飒，林有阴还砌有蕤。若论园亭清淑景，吾云当属夏为宜。
题文园狮子林十六景 其九 清淑斋
作者：弘历
朝代：清
体裁：四言诗

花木淑景，山水清音。岚霭朝夕，天地古今。不同不殊，有壬有林。造物无言，会者随心。而斋受之，以虚为斟。
题文园狮子林十六景 其二 虹桥
作者：弘历
朝代：清
体裁：古风

一再仿涉园，虹桥驾波起。若论武夷曲，在此不在彼。
题文园狮子林十六景 其二 虹桥
作者：弘历
朝代：清
体裁：五言绝句

圆洞卧波上，遥看一月如。若论全体现，半实半犹虚。
题文园狮子林十六景 其二 虹桥
作者：弘历
朝代：清
体裁：七言绝句

驾水石桥宛若虹，波光浮动有无中。武夷帐幔何须拟，未脱尘寰色与空。
题文园狮子林十六景 其五 清閟阁
作者：弘历
朝代：清
体裁：五言律诗

吴工堆塑图，名画了非殊。有一宁无二，仿燕仍忆苏。究安能閟彼，欣雅足清吾。欲问云林子，可知塞外乎。
题文园狮子林十六景 其五 清閟阁
作者：弘历
朝代：清
体裁：七言律诗

水木清华清绝尘，古今閟弆閟谁真。试看传者倪家景，已属逮乎黄氏津。妙理静机都远俗，诗情画趣总怡神。高峰僧帽面前峙，何异当年因上人。
题文园狮子林十六景 其五 清閟阁
作者：弘历
朝代：清
体裁：七言绝句

高阁倪家宛在此，既清且閟远尘喧。何须更展迂翁画，乔树苍山古法存。
题文园狮子林十六景 其八 占峰亭
作者：弘历
朝代：清
体裁：七言绝句

一峰之上一亭幽，近翠遥青四面酬。占取无边好佳趣，原从脚底漫他求。
题文园狮子林十六景 其八 占峰亭
作者：弘历
朝代：清
体裁：古风

亭占一峰巅，一峰俯足底。游目望四邻，万峰纳于里。奇遇问所欣，在彼不在此。忘已物备我，可以悟至理。
题文园狮子林十六景 其八 占峰亭
作者：弘历
朝代：清
体裁：古风

塞山雄浑其固然，峰岭恒将亘数里。倪家结撰本江南，小景一伏旋一起。是惟假山乃得之，叠石仿为遂有此。侧峰上覆一笠亭，玉冠栖霞颇可拟。亭占峰乎峰占亭，炙毂之辩将穷矣。
题文园狮子林十六景 其六 藤架
作者：弘历
朝代：清
体裁：七言绝句

支架随桥曲复斜，育根延蔓绿交加。已欣长处密生叶，莫讶来时都谢花。
题文园狮子林十六景 其六 藤架
作者：弘历
朝代：清
体裁：古风

藤架石桥上，中矩随曲折。两岸植其根，延蔓相连缀。施松彼竖上，缘木斯横列。竖穷与横遍，颇具梵经说。漫嫌过花时，花意岂终绝。
题文园狮子林十六景 其六 藤架
作者：弘历
朝代：清
体裁：七言绝句

覆桥为架架藤枝，引蔓分条叶满披。散步绿阴俯流水，漫嫌曾不遇花时。
题文园狮子林十六景 其十 小香幢
作者：弘历
朝代：清
体裁：七言绝句

一间小阁竖疑峰，幻作香幢护相容。大士有云泯能所，不知何物称清供。
题文园狮子林十六景 其十 小香幢
作者：弘历
朝代：清
体裁：古风

狮林实梵宗，善吼度群品。香幢作清供，迂翁佞佛甚。缀景效其为，匪图福田稔。人情以为田，吾方事勤恁。
题文园狮子林十六景 其十 小香幢
作者：弘历
朝代：清
体裁：七言绝句

竖峰一朵似香幢，调御端居朗慧釭。徒以肖倪为缀景，几层因此觅心降。
题文园狮子林十六景 其十一 探真书屋
作者：弘历
朝代：清
体裁：古风

书屋据横岭，迥然清绝尘。倪子既非主，黄氏原为宾。借问研精者，谁诚得其真。
题文园狮子林十六景 其十一 探真书屋
作者：弘历
朝代：清
体裁：五言律诗

书屋构文园，探真事可论。所思切乎已，时复发于言。不著人惊句，惟疏茅塞源。心传即是法，总觉未窥籓。
题文园狮子林十六景 其十一 探真书屋
作者：弘历
朝代：清
体裁：七言绝句

潇然书屋额探真，绨几芸编次第陈。岂在章寻与句摘，要当实责以名循。
题文园狮子林十六景 其十三 画舫
作者：弘历
朝代：清
体裁：七言绝句

可读书还可阅画，烟波载月那须赊。试询数典于何得，不是欧家定米家。
题文园狮子林十六景 其十三 画舫
作者：弘历
朝代：清
体裁：七言绝句

塞水艰于可泛舟，居然池面贮澄流。烟篷月棹随飘漾，赊与清河作卧游。
题文园狮子林十六景 其十三 画舫
作者：弘历
朝代：清
体裁：七言绝句

武陵何必舍溪头，烟屿云涯漾以周。不是舫中收古画，却因舫在画中游。
题文园狮子林十六景 其十二 延景楼
作者：弘历
朝代：清
体裁：古风

万石丛间觅进步，壶中小楼欣始遇。因塞得通景不凡，理境文津胥可悟。可悟其妙未可言，天倪道筦契性存。林枝扶壁态閜砢，瀑水落涧声潺湲。潺湲入池清且泚，佳丽四围一镜里。忽闻隔嶂鹿呦呦，欲傲金阊未有此。
题文园狮子林十六景 其十二 延景楼
作者：弘历
朝代：清
体裁：七言绝句

两岁曾无拾级寻，仍看风树与云岑。傥然延景怆然忆，大异前巡爱日心。
题文园狮子林十六景 其十二 延景楼
作者：弘历
朝代：清
体裁：七言律诗

石林云磴极丛攒，中有层楼俯迥宽。南秀北雄此兼得，跃鱼濯鹿岂无端。漫訾燕塞重儓见，雅喜倪黄合作看。发帑固逾十家产，因之汉史每惭观。
题文园狮子林十六景 其十五 横碧轩
作者：弘历
朝代：清
体裁：五言律诗

湖裔得平坦，虚轩架几楹。水山呈动静，上下印空明。北塞无双处，西峰一带横。气佳供日夕，陶句味精评。
题文园狮子林十六景 其十五 横碧轩
作者：弘历
朝代：清
体裁：五言律诗

碧鲜横一带，近远乃相殊。近水波清澈，远山林翠铺。坐来参合相，望去讶分图。却忆嘱因语，王蒙有是乎。
题文园狮子林十六景 其十五 横碧轩
作者：弘历
朝代：清
体裁：七言绝句

近沼遥峰映绮疏，碧霄含盖永如如。莫非奇也奇之最，轩以无言领有馀。
题文园狮子林十六景 其十六 水门
作者：弘历
朝代：清
体裁：七言绝句

水门来往可通舟，有暇还因作卧游。却笑武陵誇秘境，能无花片付溪流。
题文园狮子林十六景 其十六 水门
作者：弘历
朝代：清
体裁：六言诗

石墙洞跨溪清，门扇不置五明。画舫随出随入，镜月疑半疑盈。即此探奇问景，亦堪悦目怡情。忽尔中心忸怩，似忘无逸篇名。
题文园狮子林十六景 其十六 水门
作者：弘历
朝代：清
体裁：七言绝句

跨水为门月样空，往来时许一舟通。偶然寄趣因成涉，勤政吾当恒惕衷。
题文园狮子林十六景 其十四 云林石室
作者：弘历
朝代：清
体裁：七言绝句

云为林复石为室，会以天然远以尘。而我原非习静者，不过偶至一怡神。
题文园狮子林十六景 其十四 云林石室
作者：弘历
朝代：清
体裁：古风

林态既蓊蔚，石势复容裔。披林入石径，都有云之意。坐室衣裳润，不知其来际。
题文园狮子林十六景 其十四 云林石室
作者：弘历
朝代：清
体裁：古风

石为云复石为林，十笏石室云林心。四家为首昔由昔，千秋一瞬今非今。忽然棐几铺藤纸，又似田盘点笔吟。
题文园狮子林十六景 其四 纳景堂
作者：弘历
朝代：清
体裁：六言诗

虚堂不设窗�，便因纳景满庭。朝暮云容水态，春秋草秀花馨。自是四时无尽，我惟数月来停。讵祗悦供目睹，真教静契性灵。
题文园狮子林十六景 其四 纳景堂
作者：弘历
朝代：清
体裁：七言绝句

面临清浅背孱颜，廓落虚堂静且閒。景纳四时无尽藏，我来每爱夏秋间。
题文园狮子林十六景 其四 纳景堂
作者：弘历
朝代：清
体裁：七言绝句

面水背山敞四筵，景延远近纳无边。洒然对处依然念，不觉光阴隔两年。
题文宗阁
作者：弘历
朝代：清
体裁：七言律诗

皇祖图书集大成，区分五百廿函盛。空前绝后菁华焕，内圣外王模楷呈。秀稡江山称此地，文宗今古贮层甍。略观大意那知要，知要仍惟在力行。
题文宗阁叠庚子诗韵
作者：弘历
朝代：清
体裁：七言律诗

庚子南巡阁已成，香楠为架列函盛。钞胥聊待数年阅，数典应看四库呈。书借一瓻宁酒器，册藏二酉富芸甍。惠嘉南国崇文地，尚勖尊闻知所行。
题文山集·其一
作者：弘历
朝代：清
体裁：七言绝句

忠义根心节烈身，宋家终始一全人。文山不独嘉其艺，题句为师千古臣。
题文山集·其三
作者：弘历
朝代：清
体裁：七言绝句

苗李守城入不容，操戈室里避其锋。二人设弗徇忠节，岂免千秋辟险凶。
题文山集·其二
作者：弘历
朝代：清
体裁：七言绝句

奔波江海竟南回，一木难支大厦摧。丞相却原入师返，那辞浮语致人猜。
题文山集·其四
作者：弘历
朝代：清
体裁：七言绝句

黄冠如愿转难评，莫若从容就义精。子不知终弟受职，应难地下见其兄。
题文彭刻光风霁月章
作者：弘历
朝代：清
体裁：古风

光风以为端，霁月以为倪。闻之山谷黄，曾称周濂溪。寿承笔于印，襟怀古典稽。欲以喻德章，宁因玩物题。
题文彭刻圣教序语六枚章
作者：弘历
朝代：清
体裁：七言律诗

桂生莲出圣教述，自洁本贞古篆披。岁识重光月太蔟，法称平稳辟离奇。附高凭净申其义，语迥神超合我诗。却喜六枚永簪盍，恰如白也竹溪时。
题文彭刻小品江山图章九枚
作者：弘历
朝代：清
体裁：七言律诗

横成冈岭竖成峰，少许偏能大许容。冻石百年如汉玉，精镌九颗畅文锋。郊寒岛瘦何妨尔，江砚宣毫尽可供。睪想同人为唱和，玉兰雅槩重相逢。
题文彭刻杜甫秋兴第六章
作者：弘历
朝代：清
体裁：五言律诗

三桥铁笔法，创古足垂今。秋兴间题手，朝班或系心。何当频荟萃，却未费搜寻。好恶应知戒，怵然为此吟。
题文彭刻石陋室铭十二章
作者：弘历
朝代：清
体裁：七言律诗

分刻刘家铭陋室，佳文佳篆称佳珍。黄家王氏曾胥友，香树松泉见故人。抑埴不妨趁閒逸，摩挲所喜聚精神。沧桑更幸无更易，恰偶文房十二宾。
题文彭刻章
作者：弘历
朝代：清
体裁：古风

刻石印章复得九，文氏寿承笔以手。各识年月与名字，珍重心期垂不朽。书法篆法胥古朴，摩挲冻石如琼玖。灯光妙品是耶非，文甫牙章较觉丑。人君好恶可弗慎，三桥所作频烦有。无过雅玩佐文房，自问于斯知惧否。
题文彭刻陋室铭章
作者：弘历
朝代：清
体裁：七言绝句

曾无斧凿少留痕，古篆旁仍刻识言。独惜高情托陋室，岂知今日弆华轩。
题文彭所刻图章九枚
作者：弘历
朝代：清
体裁：七言律诗

三桥刀笔非俗吏，落楮挥毫别契神。绿野有怀花径曲，衡门无斁茗香新。放歌狂饮宫壶酒，凤峤瑶池仙箓春。天澹一帘萃五合，东华不识有红尘。
题文徵明临赵孟頫空岩琴思图
作者：弘历
朝代：清
体裁：七言律诗

空岩琴思彼何人，古弁宽衣绰有神。面峙高山偏契趣，目澄流水自无尘。得情讵止徒得貌，孟頫传来识孟仁。假借衡翁画多矣，此图特谓是其真。
题文徵明书前赤壁赋文从简补图卷
作者：弘历
朝代：清
体裁：七言律诗

赋录停云壬戌秋，图成伯虎两风流。早遗唐迹曾孙补，仍是宋年学士游。明月长江终不改，笔花墨雨此恒留。何须自逊邯郸步，佳话一家更孰俦。
题文徵明仇英合摹李公麟莲社图
作者：弘历
朝代：清
体裁：七言律诗

文为山水仇人物，分尽其情合擅长。何独今人逊古者，试看联句也成章。有兹来亦无碍去，岂必缁而不纳黄。却恐公麟隐以笑，一之为甚再奚当。
题文徵明仿古十二页 其一 仿王维海山仙观
作者：弘历
朝代：清
体裁：七言绝句

崇椒仙观俯沧瀛，谁泛楼船一叶轻。徐福非关权避世，成连应为巧移情。
题文徵明仿古十二页 其七 仿刘松年水阁延宾
作者：弘历
朝代：清
体裁：七言绝句

水阁图书伴静娱，明知石栈尚萦纡。良朋夙有盍簪约，策杖溪桥过也无。
题文徵明仿古十二页 其三 仿董源寒崖萧寺
作者：弘历
朝代：清
体裁：七言绝句

红墙绿树碧溪头，物色看来飒作秋。摩诘辋川暂舍舫，寒崖独去访优娄。
题文徵明仿古十二页 其九 仿赵孟頫云岫临流
作者：弘历
朝代：清
体裁：七言绝句

临水因之心不竞，观云还与意俱迟。衡翁非拟王孙法，恰是神传子美诗。
题文徵明仿古十二页 其二 仿郑虔秋山行旅
作者：弘历
朝代：清
体裁：七言绝句

秋林剪剪气萧萧，驴背行人过野桥。真迹何曾见三绝，略资津逮已神超。
题文徵明仿古十二页 其五 仿赵令穰湖庄秋晓
作者：弘历
朝代：清
体裁：七言绝句

湖上轩窗面面开，轻风水际挟凉来。高人杖策石桥畔，应是初探秋信回。
题文徵明仿古十二页 其八 仿马远松亭眺雪
作者：弘历
朝代：清
体裁：七言绝句

万嶂素皴气俱肃，一松青蔚势偏豪。寒侵炉火茶烟歇，漫认倚栏人姓陶。
题文徵明仿古十二页 其六 仿李唐松岩高士
作者：弘历
朝代：清
体裁：七言绝句

谡奏乔松绿映颜，凉生襟袖坐高闲。超超笔意不凡处，晞古应论伯仲间。
题文徵明仿古十二页 其十 仿黄公望富春秋色
作者：弘历
朝代：清
体裁：七言绝句

峰色含苍树色红，閤闾一笠俯长空。富春大岭石渠弆，景概不同神韵同。
题文徵明仿古十二页 其十一 仿王蒙春渚垂纶
作者：弘历
朝代：清
体裁：七言绝句

出水轻鯈欲上纶，溪堂袖手立佳宾。相看未免还相笑，似笑犹为有羡人。
题文徵明仿古十二页 其十二 仿唐棣枫林归梵
作者：弘历
朝代：清
体裁：七言绝句

枫林叶落打头风，笠子擎来似住空。行脚僧人归寺去，小参恰證不言中。
题文徵明仿古十二页 其四 仿燕文贵夏山过雨
作者：弘历
朝代：清
体裁：七言绝句

云归山脚涨增津，如滴层峦翠色新。丛樾之间犹坠露，支持破伞过农人。
题文徵明仿黄公望山水即用其韵·其三
作者：弘历
朝代：清
体裁：七言律诗

江村桥及上沙塘，十里非遥接莽苍。春日晴烘麦苗蔚，水风轻度菜花香。所欣到处供江砚，岂事无端举鲁觞。我笑衡山讵忙者，山灵应笑我真忙。
题文徵明仿黄公望山水即用其韵·其二
作者：弘历
朝代：清
体裁：七言律诗

记得天平有范家，清泉白石带汀沙。峰为屏幛横云迥，林绕墟闾得路斜。印我初心惟古月，发人新思是梅花。栖迟莫待吟喉燥，便可松阴一试茶。
题文徵明仿黄公望山水即用其韵题文徵明仿黄公望山水即用其韵·其四
作者：弘历
朝代：清
体裁：七言律诗

五家意气合生平，屧步春山入画屏。吴国人工吴土语，白云泉傍白公亭。披来小帧无多子，留得层峰不改青。衡泌端知真赏在，几曾肥遁为怀刑。
题文徵明兰亭图
作者：弘历
朝代：清
体裁：七言绝句

脩禊依然晋永和，书成只待萐山婆。何须感慨论修短，试看衡山驻日戈。
题文徵明千岩竞委图
作者：弘历
朝代：清
体裁：五言律诗

二老乔柯下，高谈畅远眸。蔚岩秀相竞，落瀑响如浮。作辍经三岁，精神入九秋。似兹费日力，亦自足风流。
题文徵明吴淞草堂图即用其韵
作者：弘历
朝代：清
体裁：七言律诗

过眼风光共水流，却怜画意报迎头。塔湾春午先题坐，扬子明朝始渡舟。且喜将临不多日，漫言小别数经秋。草堂岂复吴淞在，作證惟应是野鸥。
题文徵明寒林钟馗·其一
作者：弘历
朝代：清
体裁：七言绝句

假借终葵遂有称，讹传进士辟邪能。衡翁自负博古者，北史缘何未读曾。
题文徵明寒林钟馗·其二
作者：弘历
朝代：清
体裁：七言绝句

疑是地仙抑鬼仙，寒林漠漠立轻烟。长髯袖手如微笑，幻阅人间二百年。
题文徵明小像
作者：弘历
朝代：清
体裁：七言律诗

飘然巾垫识吴侬，文物名邦风雅宗。乞我四言作章表，较他前辈庆遭逢。生平德艺人中玉，老去操持雪里松。故里遗祠瞻企近，勖哉多士善希踪。
题文徵明山水即用其韵
作者：弘历
朝代：清
体裁：七言绝句

山因树迥树依山，虚处还飞瀑水潺。著个草堂特幽绝，客来徒望石桥间。
题文徵明春雨晚烟图即用其韵
作者：弘历
朝代：清
体裁：七言绝句

烟重长林水涨汀，善传吴景是徵明。姑苏不到安知此，解使江山气韵生。
题文徵明松堂吟赏小轴
作者：弘历
朝代：清
体裁：五言律诗

结宇茨荒草，向檐依老松。延将幽籁飒，覆处翠阴浓。芸简堪娱目，茶瓯藉洗胸。个中寻独乐，不拟客来逢。
题文徵明松壑仙庐
作者：弘历
朝代：清
体裁：七言绝句

神明境里谢尘缘，或坐仙庐或泛船。可识置身斯地者，丹炉不守也成仙。
题文徵明松阴曳枝图
作者：弘历
朝代：清
体裁：五言绝句

陶令归来后，盘桓抚孤松。惟应王太守，篱下一相逢。
题文徵明松阴高士图
作者：弘历
朝代：清
体裁：七言律诗

松阴趺坐两高人，想见王裴心迹亲。常占青山为宅寄，奚烦绿水涤缨尘。手披图画聊同赏，身被诗书未是贫。问绢家风重鉴定，缥香墨沈镇如新。
题文徵明溪亭对语即用其韵
作者：弘历
朝代：清
体裁：七言绝句

草堂点笔趣偏长，我甫行春别石塘。缅想高人清晤处，雄谈岂涉世炎凉。
题文徵明独乐园图用苏轼独乐园诗韵
作者：弘历
朝代：清
体裁：古风

辟园百年上，成图百年下。园图均可传，名胜逾绿野。书堂翻简编，竹斋列樽斝。浇花与物春，弄水知荷夏。游心饫礼乐，结契招儒雅。每先天下忧，讵效香山社。独乐园中人，究非独乐者。艺苑夥如林，设色胡其寡。乃今见衡山，老笔出神冶。如从刻画求，何异风牛马。亦足觇其人，展卷谁能舍。明窗适几馀，黄绚错缁赭。因读长公诗，吟情几欲哑。
题文徵明画苏轼诗意即用其韵
作者：弘历
朝代：清
体裁：七言绝句

独倚书楼罢午眠，乔松疏竹淡秋烟。扶筇嘉客来相访，欲话羲皇以上天。
题文徵明研
作者：弘历
朝代：清
体裁：七言绝句

衡山十四字留铭，抽思能生翰墨馨。棐几恰供宣席用，高轩不共白云停。
题文徵明禊饮小图
作者：弘历
朝代：清
体裁：七言绝句

罗家临帖文家画，双绝真宜作袖珍。恰值泉林逢上已，山阴端不让精神。
题文徵明红叶渔梁图即用其韵
作者：弘历
朝代：清
体裁：七言绝句

绣绘峣峰瀑带冈，秋光人意两茫茫。停云若贳惠山酒，问渡应知溪号梁。
题文徵明茂松清泉图
作者：弘历
朝代：清
体裁：七言绝句

横琴不鼓有馀情，听取潺湲弦外声。茂树嘉阴默相对，肯谈俗事拟班荆。
题文徵明茶事图 其一 茶坞
作者：弘历
朝代：清
体裁：七言绝句

享帚兰堂茶坞咏，支硎虎阜秖苏州。昨经龙井连林荈，却笑斯为强出头。
题文徵明茶事图 其七 茶焙
作者：弘历
朝代：清
体裁：七言绝句

雀舌新芽要焙乾，忆曾辛未一亲观。新丝新谷夷中咏，满目民艰絜矩看。
题文徵明茶事图 其三 茶笋
作者：弘历
朝代：清
体裁：七言绝句

枝头才吐几分长，眼想青芽鼻想香。不与箨龙争尺寸，一般清品入新尝。
题文徵明茶事图 其九 茶瓯
作者：弘历
朝代：清
体裁：七言绝句

塸堤曾轻刘氏启，烟岚圭壁亦妍词。三清诗画陶成器，颇觉个中佳话宜。
题文徵明茶事图 其二 茶人
作者：弘历
朝代：清
体裁：七言绝句

雷后雨前正及时，筠筐群出采枪旗。高人偶一为之耳，岂似种茶者习兹。
题文徵明茶事图 其五 茶舍
作者：弘历
朝代：清
体裁：七言绝句

开窗扫地置都篮，胜友恒来茶事探。试问最宜是何处，惠山寺里听松庵。
题文徵明茶事图 其八 茶鼎
作者：弘历
朝代：清
体裁：七言绝句

灶以进薪鼎盛茗，相需殷处得相彰。尽其材在处得地，茶谏还应忆蔡襄。
题文徵明茶事图 其六 茶灶
作者：弘历
朝代：清
体裁：七言绝句

竹垆石鼎总堪陈，无突还看制作新。坐祀灶傍定谁氏，陶形陆羽乃其人。
题文徵明茶事图 其十 烹茶
作者：弘历
朝代：清
体裁：七言绝句

鱼蟹眼宁须细求，无过解渴绿杯浮。十章吟罢飞逸兴，又似金阊一再游。
题文徵明茶事图 其四 茶籯
作者：弘历
朝代：清
体裁：七言绝句

编竹为籯雅制精，品殊部别贮分明。设因功用论甲乙，合向其中号建城。
题文徵明莲池濯足
作者：弘历
朝代：清
体裁：七言绝句

炎夏乘凉濯虎丘，轩轩高致傲王侯。莲池漫道方盈亩，津逮临淄万里流。
题文徵明袁安卧雪图
作者：弘历
朝代：清
体裁：七言绝句

一榻清风足古今，高轩何事重相寻。立朝封事干将淬，犹是冰霜不畏心。
题文徵明赠王谷祥东坡诗意图即用其韵
作者：弘历
朝代：清
体裁：七言绝句

作辍八年历食眠，京华吴下幻江烟。禄之设问停云事，依旧波含碧落天。
题文徵明金山图
作者：弘历
朝代：清
体裁：五言绝句

不到江天寺，安知空阔奇。携将亲證取，当境固如斯。
题文徵明金星歙石玉堂砚
作者：弘历
朝代：清
体裁：七言绝句

待诏虽非玉堂客，玉堂能几似其人。直方不负永年者，日写千文迨九旬。
题文徵明雪景
作者：弘历
朝代：清
体裁：五言律诗

万木已枯枝，苍松故若斯。后凋红寺护，一例玉花披。峰态不藏峻，溪声似带凘。策筇归阁者，腹藁恰成时。
题文津阁
作者：弘历
朝代：清
体裁：七言律诗

一年一咏例应循，况值今秋庆八旬。塞北瀛南虔彼祝，益谦损满惕吾寅。虽然万理书该古，可识两言行以身。岂不典谟熟背读，勉乎弗易曰知津。
题文津阁
作者：弘历
朝代：清
体裁：七言律诗

三文阁以庋四库，此独遥兼玉塞清。体大因之收物博，昔营犹自滞今成。奚妨豫筑谋辽待，每以馀间畅散行。已贮图书十千卷，不为孤矣得先声。
题文津阁
作者：弘历
朝代：清
体裁：七言律诗

儒臣继晷以焚膏，十载功成亶厥劳。装限六年刚及半，书罗四库庋之高。今冬明夏居诸速，葄史枕经情性陶。举事晚年竟全蒇，天庥锡庆幸深叨。
题文津阁
作者：弘历
朝代：清
体裁：七言律诗

全书四库成虽久，覈误考讹兹逮臻。厝务自当尽美善，淑身可不造真淳。兴山列水蔚文气，弦户诵家鼓朴民。一度来胥一题句，所惭惟是未知津。
题文津阁
作者：弘历
朝代：清
体裁：七言律诗

四库书成四阁弆，由津得以溯源渊。在兹适可言兹尔，返已则多愧已焉。却喜芸编富二酉，还嗤蠹简食三仙。但思枕葄无馀暇，归政暇馀待八年。
题文津阁
作者：弘历
朝代：清
体裁：七言律诗

四库欣看首部成，文渊曾是宴儒卿。经营已异初草创，次第堪循旧课程。曾巩黄香岂此到，唐函汉略较他赢。六年期固非遥耳，楠架行将插以盈。
题文津阁
作者：弘历
朝代：清

四阁书城四库藏，再三不碍校雠详。今兼荟要核以就，此则问津到每常。摘咏唯公经拣择，立言那肯涉荒唐。简明目录从头阅，向若已惊徒盳洋。
题文津阁
作者：弘历
朝代：清
体裁：七言律诗

四阁书城四库藏，再三不碍校雠详。今兼荟要覈以就，此则问津到每常。摘咏惟公经拣择，立言那肯涉荒唐。简明目录从头阅，向若已惊徒盳洋。
题文津阁
作者：弘历
朝代：清
体裁：七言律诗

始事微嫌六十翁，为期十载竟成功。焚膏继晷精神里，月胁天根荟萃中。二酉塞山赢彼狭，三仓文阁檃其通。浩乎渊海知津要，切已吾殷谟典崇。
题文津阁
作者：弘历
朝代：清
体裁：七言律诗

山庄建府敷文教，礼乐兴今逮百年。预构阁楼收四库，每勤鱼鲁校诸贤。钞胥何故偏其滞，董事宁当任彼延。木架香楠此空待，几时得睹贮全编。
题文津阁
作者：弘历
朝代：清
体裁：七言律诗

建由甲午成乙未，四库将因备弆珍。即此钞刊未及半，羡他渊海那探真。图书先贮古今集，言行惟期枕葄循。偶至据床辄蒿目，望洋徒自愧知津。
题文津阁
作者：弘历
朝代：清
体裁：七言律诗

此番山庄欲简咏，岂能要处罢探寻。况兹阁景清宜目，那得文思恝置心。四库已看彼获半，三编逮蒇此旋临。甲辰终岁功应毕，待已年来全部吟。
题文津阁
作者：弘历
朝代：清
体裁：七言律诗

津阁年年率有诗，今来归政合停词。不妨麟意聊为殿，试看乌光迅若驰。曾巩黄香辟侧艳，程俱陈骙示仪规。万千卷固是中庋，贻笑书城行者谁。
题文津阁
作者：弘历
朝代：清
体裁：七言律诗

渊深源远纪名详，溯合求津文教昌。万象昭回丽星次，百城美富荟仙庄。昔年辛丑嫌成滞，此日甲寅乐久康。事在人为语有则，知惟行要勉无遑。
题文津阁
作者：弘历
朝代：清
体裁：七言律诗

渊源重校毕京中，次第于斯津合通。亥豕讹由为物一，鲁鱼舛则以形同。究因考覈未尽力，薄用创惩示懈公。独有费墀牟利重，职镌其计叹非工。
题文津阁
作者：弘历
朝代：清
体裁：七言律诗

玉琴轩后文津阁，石洞过临咫尺间。既喜晴和宜步屧，遂探书史寄心閒。一天六地义斯取，深栋宽梁制有关。仿自范家刱自此，七言纪始那能删。
题文津阁
作者：弘历
朝代：清
体裁：七言律诗

癸巳始之乙巳成，覈仍一再致详精。保无鱼鲁潜犹伏，譬若尘埃扫又生。坐或抽签偶目寓，惭惟对鉴在躬行。老而举事老而蒇，骈叠天恩钦感诚。
题文津阁
作者：弘历
朝代：清
体裁：七言律诗

题句今年略觉迟，季过旬又几朝移。幸兹忘彼宁为是，较雨量晴遂阅时。每欲拈毫常乏兴，不能置景强成词。长沮虽致游言诮，我即瞠乎愧未知。
题文津阁庋四库全书之阁凡三文渊文源而外山庄之文津其权舆也阁始于乾隆甲午秋月越次年乙未夏月蒇功适驻跸于此赋诗落成若夫溯源必先于知津与夫仿式浙江范氏之天一阁则记已详言之兹不赘
作者：弘历
朝代：清
体裁：七言律诗

四库耆成将弆之，范家天一仿而为。基营去岁才择向，鼎落今朝弗滞时。子晋漫誇秘书逮，长沮徒议执舆知。名山藏实无过此，却待他年枕葄兹。
题文渊阁
作者：弘历
朝代：清
体裁：五言排律

每岁讲筵举，研精引席珍。文渊宜后峙，主敬恰中陈。四库庋藏待，层楼恰搆新。肇功始昨夏，断手逯今春。经史子集富，图书礼乐彬。宁惟资汲古，端以励修身。巍焕观诚美，经营愧亦频。纶扉相对处，颇觉叶名循。
题文渊阁阁建文华殿后贮四库全书第一部缥缃插架实为书城钜观每岁仲春经筵毕于此赐茶遂成例事云
作者：弘历
朝代：清
体裁：七言律诗

重校兹看四库成，鲁鱼累牍辨从精。虽云举大遗其细，要在纂言观厥行。捷径既因得以速，薄惩岂可逭惟轻。源津溯并勘次第，求当无非尽此诚。
题文源阁
作者：弘历
朝代：清
体裁：七言律诗

举事原过六十时，天恩竟得早成之。由来体大物博者，何幸枕经葄史斯。覈勘劝惩亦既备，鲁鱼亥豕岂无遗。明年归政应娱老，言简心閒合罢诗。
题文源阁
作者：弘历
朝代：清
体裁：七言律诗

前年四库庋全蒇，几暇来斯每阅翻。史铸经镕信关行，子含集咀亦资言。要于切己临民会，岂系通今博古繁。浩博文源诚鲜逮，我先勤我治之源。
题文源阁
作者：弘历
朝代：清
体裁：五言律诗

四库犹辽待，图书今古披。缥缃馥新岁，前后绕清池。触目资深造，澄怀得妙思。文源端在此，讵谓骋妍辞。
题文源阁
作者：弘历
朝代：清
体裁：七言律诗

御园高阁居中地，时节因缘理有存。可识一心万事主，要当内敬外施敦。经纶今乃溯由古，亨利贞惟贯以元。每岁春临必题句，于文惭未会其源。
题文源阁
作者：弘历
朝代：清
体裁：七言律诗

政简灯宵尚首正，巡檐芸阁一怡情。几年阙咏非无事，四库全书犹待成。宽以时日因体大，严其鱼鲁欲求精。讨源内圣外王学，两未臻焉惭愧生。
题文源阁
作者：弘历
朝代：清
体裁：七言律诗

文渊昨岁庆筵行，文溯因巡亦促成。拟可明年束阁蒇，况当熟路驾车轻。誊书存目区分核，侧语艳词摈斥并。惭我万几鲜馀暇，亦安能此日研精。
题文源阁
作者：弘历
朝代：清
体裁：七言律诗

文源喻以水其源，一二二而一理原。有本盈科是之取，居今稽古岂为烦。书臻乙卯恰胥遍，吟待丙辰合罢言。言易行难成语在，自知愧耳寸心存。
题文源阁
作者：弘历
朝代：清
体裁：七言律诗

文源夫岂异文渊，作记中曾义备宣。斯则御园觉日近，来当春孟赏天然。三通逮蒇催教蒇，四库云全略未全。咨尔儒臣慎膏晷，莫频鱼鲁混芸编。
题文源阁
作者：弘历
朝代：清
体裁：七言律诗

昨岁书成楠架陈，题分四色一时新。雨霉风晾敕苑吏，继晷如期嘉翰臣。褒博三仓较彼富，精英二酉胜其醇。独予自觉恧然者，枕葄何曾日以亲。
题文源阁
作者：弘历
朝代：清
体裁：七言律诗

缥缃四色弆虽蒇，雠校由来不厌详。累牍联编原每舛，统观分阅再教蘉。薄行赏罚宁为刻，垂示古今期致臧。纵曰斯之未能信，较于大典已称良。
题文源阁
作者：弘历
朝代：清
体裁：七言律诗

罢宴兼停灯火繁，消烦小憩合文源。得閒于是惬清思，不见何当信谀言。春夏秋冬罗四库，鲁鱼亥豕覈三番。虽然程督弗遗力，扫尽尘宁免尚存。
题文源阁
作者：弘历
朝代：清
体裁：七言律诗

高阁文源例有诗，窗明几净晓春时。富如渊海惟宗正，昭若曰星在去私。一再校雠谓鲜舛，几番披帙尚多疑。譬尘扫尽明仍扫，学行须知亦似兹。
题文源阁再叠去岁诗韵
作者：弘历
朝代：清
体裁：七言律诗

初几康熙同岁时，居今两岁乃过之。幸依皇祖训无忝，总赖穹苍恩有斯。实愧不当已逢此，试稽如是古谁遗。平苗刚得功全奏，待捷犹然闷纪诗。
题文源阁叠去岁乙卯诗韵
作者：弘历
朝代：清
体裁：七言律诗

廿五难期八六时，何期昊贶竟符之。既然勤倦诸应简，所幸康强尚若斯。羲卦箕畴吟已备，爱民训子念无遗。迩来心绪翻增闷，望捷徒成七字诗。
题文源阁叠去岁诗韵
作者：弘历
朝代：清
体裁：七言律诗

六度南巡庆典行，归来高阁弆书成。儒臣劼毖勤如约，文教敷宣事匪轻。历岁十馀工不易，返躬枕葄愧犹并。兹三万六千册内，一语为君难最精。
题文源阁因辑四库全书预搆阁为庋贮之所其式一仿浙江范氏之天一阁阁凡三在大内者曰文渊在避暑山庄者曰文津兹在御园者曰文源既藏上赋诗以落之其详见于阁记
作者：弘历
朝代：清
体裁：七言律诗

四库蒐罗书浩繁，搆成层阁待诸园。伋言凡事豫则立，谢赋沿波讨以源。泉写细渠落沼渚，林依曲径护庭门。宁图美景增游赏，见道因文个里存。
题文溯阁
作者：弘历
朝代：清
体裁：七言排律

老方四库集全书，竟得功成幸莫如。京国略欣渊已汇，陪都今次溯其初。源宁外此园近矣，津以问之庄继诸。披秘探奇力资众，折衷所要意廑予。唐函宋苑实应逊，荀勖刘歆名亦虚。东壁五星斯聚朗，西都七略彼空储。以云过涧在兹尔，敢曰牖民舍是欤。敬缅天聪文馆辟，必先敢懈有开馀。
题文澜阁
作者：弘历
朝代：清
体裁：七言律诗

四库钞书蒇次第，因之絜矩到南邦。班佣此实官帑发，卢径彼殊众力扛。衮钺必公慎取舍，淄渑细辨斥蒙厖。范家天一于斯近，幸也文澜乃得双。
题文璧仿赵孟頫笔意
作者：弘历
朝代：清
体裁：五言律诗

秋气入池塘，秋亭犹未凉。破荷无旧绿，碎菊有新黄。对坐似相得，其言难具详。王孙真迹少，不失可同羊。
题新丰图
作者：弘历
朝代：清
体裁：古风

上皇不乐居关中，诏徙丰沛为新丰。通阛带阓开九市，簇簇旗亭凡五重。货别隧分庶且富，甲第连云车马凑。沽酒屠儿煮饼商，一一物色皆惟旧。老幼初来似久居，鸡鸣于埘犬守闾。统纪咸遵三辅尉，市致无须周大胥。钩陈之外接阁道，穹隆曾命般尔巧。枍诣天梁户对开，凭轩下视凌空鸟。古今都会称长安，谁欤营者匠胡宽。祗今荒土基难觅，还留图画人间看。
题方从义山水小幅
作者：弘历
朝代：清
体裁：七言绝句

本是方壶羽客狂，金门聊作洞天藏。孤亭小坐延睋处，何异三山忆故乡。
题方从义山水用图间滕远题韵
作者：弘历
朝代：清
体裁：七言绝句

峰恣林态明还暗，雨势云容聚复开。何事飘然尘外客，拿舟偏向画中来。
题方方壶山水
作者：弘历
朝代：清
体裁：七言绝句

世上山川未此逢，方壶应写自游踪。云间试问相招侣，祇有王韩与太容。
题方方壶山水
作者：弘历
朝代：清
体裁：七言绝句

羃䍥丛林屹啮山，米颠生面别机关。仙家结习未曾化，楼在虚无缥缈间。
题方琮仿文伯仁听雨楼图即用题伯仁画韵
作者：弘历
朝代：清
体裁：七言律诗

疏龙为首注池沟，池上书斋不是楼。惟以雨旸廑宵旰，每因休咎托欣愁。漫教展拓戏鱼本，何必深求刻剑舟。素壁悬看宽窄适，庭蕉滴响正无休。
题方琮仿王蒙松路仙岩图
作者：弘历
朝代：清
体裁：七言律诗

仙岩松路久传王，藏�钤山旧有堂。昔实得门自文贵，今虚授业者宗苍。讵惟溪壑肖曲折，端在精神合混芒。那更丹台寻葛羡，起予睪望属中郎。
题方琮仿黄鼎群峰雪霁图·其一
作者：弘历
朝代：清
体裁：七言绝句

雪霁群峰矗玉簪，岩枝涧瀑气萧森。师承已自非私淑，况是亲从粉本临。
题方琮仿黄鼎群峰雪霁图·其三
作者：弘历
朝代：清
体裁：七言绝句

已入室偏未及门，不遗形复有神存。持将净垢原图看，一例寒光射眼昏。
题方琮仿黄鼎群峰雪霁图·其二
作者：弘历
朝代：清
体裁：七言绝句

栈道萦纡路几盘，炊烟旅店晓升寒。客人驴背行犹顾，似是相存难不难。
题方琮四时山水画 其一 春
作者：弘历
朝代：清
体裁：五言律诗

触目意訢訚，韶光已可人。担盘挈奴子，连骑共嘉宾。莋碓暖烘黛，太湖新漾沦。石桥名实副，真不负行春。
题方琮四时山水画 其三 秋
作者：弘历
朝代：清
体裁：五言律诗

凛秋切旅情，水驿复山程。岂不怀萧瑟，无非为利名。叶林辞夏意，涧瀑入寒声。云外禅关掩，闲僧悟净明。
题方琮四时山水画 其二 夏
作者：弘历
朝代：清
体裁：五言律诗

逭暑于何好，溪亭俯净莲。主人如茂叔，坐客定伊川。阔论宁披帙，閒居且系船。风来知欲雨，云重那峰边。
题方琮四时山水画 其四 冬
作者：弘历
朝代：清
体裁：五言律诗

喷珠千涧冻，削玉万峰稠。沽酒孱童去，待粮瘦鹤留。无妨老梅发，依旧暗香浮。为问窗中客，逋仙可似不。
题方琮山水
作者：弘历
朝代：清
体裁：五言律诗

卜筑溪山秀，溪山秀逼人。开窗眄澹沲，携扙陟嶙峋。红寺白云外，苍崖绿水滨。如将咨太古，此地有先民。
题方琮山水
作者：弘历
朝代：清
体裁：五言律诗

山境尘世远，树姿秋仲临。无云不弥谷，有寺总依林。怪石当窗立，飞泉擘峡斟。高人坐水阁，相对正论心。
题方琮山水
作者：弘历
朝代：清
体裁：五言律诗

山复水环处，幽居迥绝尘。瀑垂白虹气，松挺老龙鳞。古寺栖岩罅，石桥锁涧滨。高楼凝望者，疑是薛方伦。
题方琮山水
作者：弘历
朝代：清
体裁：七言绝句

溪堂贤主复佳宾，相对无言会以神。野彴尺馀支谷口，不教容易过蒲轮。
题方琮山水
作者：弘历
朝代：清
体裁：五言律诗

灵山能吐云，春气与氤氲。沓嶂千林络，飞泉百道分。花宫仙梵静，茅屋客谈闻。试问闻何语，应嗤孔稚文。
题方琮山水
作者：弘历
朝代：清
体裁：七言绝句

环抱苍山瀑水流，丹枫翠竹互争秋。金陵记得曾逢处，红叶村中扫叶楼。
题方琮山水
作者：弘历
朝代：清
体裁：七言绝句

画家笔法学宗苍，气韵居然合渺茫。小幅山川称游目，竟教难辨孰王羊。
题方琮山水
作者：弘历
朝代：清
体裁：五言律诗

苍环复翠罗，乔树好音多。是处诚天宇，谁家此硕薖。凉声泛仙籁，素色落飞波。独上高楼者，知他意属何。
题方琮山水 其一 春景
作者：弘历
朝代：清
体裁：五言律诗

茅店婪年宴，石桥招客游。红桃经雨润，绿柳受风柔。谷口云犹吐，溪头水已浮。木兰待埼岸，将泛问春舟。
题方琮山水 其二 秋景
作者：弘历
朝代：清
体裁：五言律诗

梧叶高楼上，蕉芽曲径边。爱凉仍捲幔，涤暑或观泉。樵憩不远斧，渔回那用船。千林绿犹重，其意已萧然。
题方琮山水二幅 其一 夏树重阴
作者：弘历
朝代：清
体裁：七言绝句

溪阁已欣全却暑，更看覆以绿阴稠。举头飞瀑云间迥，落涧原从足底流。
题方琮山水二幅 其一 春山过雨
作者：弘历
朝代：清
体裁：七言绝句

晓烟才泮远天晴，濯濯千峰绿润生。怜是农夫不偷暇，村村袯襫出新耕。
题方琮山水二幅 其一 柳岸舣舟
作者：弘历
朝代：清
体裁：七言绝句

清江岸侧草堂临，舣舫乘凉就柳阴。不似远帆来往者，未忘几许利名心。
题方琮山水二幅 其二 夏岭含云
作者：弘历
朝代：清
体裁：七言绝句

峣峰耸拔夏云沈，大壑潨疑百里深。个里固宜高士住，惜他常是湿衣襟。
题方琮山水二幅 其二 枫溪鸣瀑
作者：弘历
朝代：清
体裁：七言绝句

草亭厜㕒对飞瀑，枫叶因风落涧翻。却为贴波红几点，恐防人认武陵源。
题方琮山水二幅 其二 秋林万紫
作者：弘历
朝代：清
体裁：七言绝句

一夜清霜入万林，怪他骋望失青岑。幽人却有便宜处，爓爓星星照倚吟。
题方琮山水二律 其一 春景
作者：弘历
朝代：清
体裁：七言律诗

开韶初岁嫩曦烘，太古山中景渐融。新水偏宜蘸柳绿，微风不忍拂桃红。一犁春雨农驱犊，夹镜湖堤客策骢。万物登台意颇具，民艰满目恐难同。
题方琮山水二律 其二 秋景
作者：弘历
朝代：清
体裁：七言律诗

层峰昨夜入金官，一刻千林遍染丹。何必停车幽径侧，恰宜携客坦崖宽。云间枫叶惟红点，秋际松枝祗绿攒。桥上抱琴童子过，纵能知妙不能弹。
题方琮山水八帧 其一 春原驱牧
作者：弘历
朝代：清
体裁：七言绝句

西墅东村农事兴，野桥驱犊向春塍。牧童自有偷閒乐，那管乌犍喘月曾。
题方琮山水八帧 其一 桃源延客
作者：弘历
朝代：清
体裁：七言绝句

渔父沿溪忽逮津，洞中天地别逢春。却缘欲讯外间世，毕集东邻西舍人。
题方琮山水八帧 其七 岁寒吟兴
作者：弘历
朝代：清
体裁：七言绝句

有松有竹有莓苔，独坐高人无客陪。拂纸拈毫犹懒下，吟情应是待梅开。
题方琮山水八帧 其七 涧阁风泉
作者：弘历
朝代：清
体裁：七言绝句

怒泉吼涧已称奇，更落岩风涤荡之。小阁厜㕒无一客，问娱视听付伊谁。
题方琮山水八帧 其三 云山过雨
作者：弘历
朝代：清
体裁：七言绝句

溪口疑闻响瀑泉，云山过雨尚含烟。村邻见处辨家法，大米应非小米然。
题方琮山水八帧 其三 水榭纳凉
作者：弘历
朝代：清
体裁：七言绝句

出峡奔泉赴壑忙，上支水榭宛如航。昼长那更频挥扇，个是人间第一凉。
题方琮山水八帧 其二 江帆绿涨
作者：弘历
朝代：清
体裁：七言绝句

春江新涨绿涟漪，刚是鲥鱼上水时。网集渔人施濊濊，客帆正待鲙银丝。
题方琮山水八帧 其二 澄潭泛艇
作者：弘历
朝代：清
体裁：七言绝句

层叠流泉泻作溪，溪头略彴隔东西。拿舟不复留名姓，却笑五湖有范蠡。
题方琮山水八帧 其五 曲港秋深
作者：弘历
朝代：清
体裁：七言绝句

绿叶全稀红叶攒，秋深潦水净沙滩。擘崖飞瀑虽依旧，却听声中带峭寒。
题方琮山水八帧 其五 溪馆生凉
作者：弘历
朝代：清
体裁：七言绝句

閒馆临溪复倚山，葛衫凉拂觉初闲。一天秋意凭谁报，祇在梧桐树影间。
题方琮山水八帧 其八 扁舟钓雪
作者：弘历
朝代：清
体裁：七言绝句

烟溪虽冷波犹活，蓑笠竿丝雪满艭。不写钓鱼写钓意，知他津逮自吴江。
题方琮山水八帧 其八 溪桥吟雪
作者：弘历
朝代：清
体裁：七言绝句

满目寒光满意凉，千峰晴雪树苍苍。欲询策蹇溪桥客，吟得新诗凡几章。
题方琮山水八帧 其六 松涛清听
作者：弘历
朝代：清
体裁：七言绝句

檐角松风峡口泉，倡予和汝谡音传。水轩�嗼高人坐，清听因之意与然。
题方琮山水八帧 其六 绣岩锦树
作者：弘历
朝代：清
体裁：七言绝句

岩为叠绣树为锦，机杼问谁能尔工。草阁伊人凝思者，依稀疑是杜陵翁。
题方琮山水八帧 其四 松泉清听
作者：弘历
朝代：清
体裁：七言绝句

林岚窅映乐饥胜，松韵泉声静者朋。欲拟高人传还问，明姿韬伏是谁曾。
题方琮山水八帧 其四 竹楼过雨
作者：弘历
朝代：清
体裁：七言绝句

宿雨初收润意濛，腻云归岫竹吟风。书楼今日披新霁，景与图中正复同。
题方琮山水册 其一 松簧水乐
作者：弘历
朝代：清
体裁：七言绝句

擘峡飞泉撑盖枝，山中交作众音奇。乔松仿佛语流水，胜处子倡予和之。
题方琮山水册 其七 渡口秋深
作者：弘历
朝代：清
体裁：七言绝句

野水寒滩飒景殊，渡舟空待渡人无。弼风苦叶传神韵，卬否应知有所须。
题方琮山水册 其三 云关飞栈
作者：弘历
朝代：清
体裁：七言绝句

剑阁横云天半看，栈支绝壁曲盘盘。分明天辟神奇境，太白何云蜀道难。
题方琮山水册 其九 锦林绣壁
作者：弘历
朝代：清
体裁：七言绝句

剩绿柔红簇锦枝，云岩相映迥称奇。谁知绣壁成图日，恰是杜陵得句时。
题方琮山水册 其二 春江帆影
作者：弘历
朝代：清
体裁：七言绝句

天外轻帆一片飞，红桃绿柳雨霏霏。依稀记得春江景，甓社菱丝是也非。
题方琮山水册 其五 峡泉叠雪
作者：弘历
朝代：清
体裁：七言绝句

陡峡淙泉落涧鸣，喷流溅石似飞霙。寒山千尺吾曾对，听去犹闻淅飒声。
题方琮山水册 其八 潮平风正
作者：弘历
朝代：清
体裁：七言绝句

潮退江平细波敛，顺帆高挂乐徜徉。陆龟蒙语还堪忆，风浪莫誇好不妨。
题方琮山水册 其六 水亭来雨
作者：弘历
朝代：清
体裁：七言绝句

天边一片黑云垂，其雨原堪立待之。飒沓水亭风欲满，精神恰入许浑诗。
题方琮山水册 其十 梧庭步月
作者：弘历
朝代：清
体裁：七言绝句

长吟月下石栏依，影入高梧翠荫肥。独步伊人应有忆，定知遥忆谢元晖。
题方琮山水册 其十一 林鸦晚照
作者：弘历
朝代：清
体裁：七言绝句

夕照离离爓晚林，归鸦争自故巢寻。无端意改翻飞起，带得煇煇数点金。
题方琮山水册 其十二 雪溪访友
作者：弘历
朝代：清
体裁：七言绝句

千林积素白皑皑，访友何人响屐来。不著扁舟冻溪口，恐防人认子猷回。
题方琮山水册 其四 溪阁归航
作者：弘历
朝代：清
体裁：七言绝句

韬伏明姿甘堙暧，卜居仿佛子云亭。归航一任樵青棹，更不�丛取晚汀。
题方琮山水卷
作者：弘历
朝代：清
体裁：七言绝句

红树白云叠巘苍，最幽奇处有书堂。何人携杖看辋水，大似维摩华子冈。
题方琮山水四幅 其一 花坞烟岚
作者：弘历
朝代：清
体裁：七言绝句

江南山色四时青，祗有群芳别性灵。底识春归花坞里，锦烟轻喷麝檀馨。
题方琮山水四幅 其三 秋山萧寺
作者：弘历
朝代：清
体裁：七言绝句

红叶苍松万嶂秋，精蓝遥枕碧溪头。过桥人若拟韩愈，相访应为文畅流。
题方琮山水四幅 其二 清溪曲榭
作者：弘历
朝代：清
体裁：七言绝句

落斜玉涧入溪平，支木临溪小阁横。凭槛高人无个事，沧浪那论浊和清。
题方琮山水四幅 其四 竹窗晴雪
作者：弘历
朝代：清
体裁：七言绝句

绿琼银粉落萧萧，巀嶭群峰雪未消。谁道冷窗多寂寞，素朋挈榼有招邀。
题方琮山水四首 其一 春景
作者：弘历
朝代：清
体裁：五言律诗

岩谷意含韶，叶浓花复夭。闺人翠楼上，游客绿林招。春水才胜舫，渚蒲未隐桥。东郊举趾者，为尔祝丰翘。
题方琮山水四首 其三 秋景
作者：弘历
朝代：清
体裁：五言律诗

左嶂回嵚崟，右溪解与深。云间犹恋岫，天朗恰开襟。紫欲枫千点，翠惟松百寻。亦堪欣即目，何事有繁钦。
题方琮山水四首 其二 夏景
作者：弘历
朝代：清
体裁：五言律诗

满谷腻云浮，��卒未休。斜风急伞底，乱水涨桥头。渔子冲烟舫，幽人听雨楼。彼安懒墯性，我切怨咨愁。
题方琮山水四首 其四 冬景
作者：弘历
朝代：清
体裁：五言律诗

万树玉为糊，千峰银遍铺。古来擅摩诘，今复见方壶。犬吠人踪灭，童寻酒望沽。蹇驴怯泥滑，兴与灞桥殊。
题方琮山水图二首 其一 桃蹊春霭
作者：弘历
朝代：清
体裁：五言律诗

太古千峰静，幽人一事无。谷神能蕴藉，春色有工夫。萧寺依云构，危亭借石扶。亦云工位置，吴苑此规模。
题方琮山水图二首 其二 枫林秋意
作者：弘历
朝代：清
体裁：五言律诗

一夜霜吹宇，千林叶缋峰。萧萧且未下，爓爓转如浓。彷佛天孙织，依稀白帝逢。扶筇人小住，应是托乔松。
题方琮山水画二首 其一 春溪澹沲
作者：弘历
朝代：清
体裁：五言律诗

春柳似生烟，春溪可漾船。槎头渔父得，牛背牧僮眠。绿嫩林如滴，红酣花欲燃。赵家法不一，此是大年传。
题方琮山水画二首 其二 秋林萧瑟
作者：弘历
朝代：清
体裁：五言律诗

万巘金�入，千林霜信通。欲疏枝恋叶，斗色绿输红。飞阁俯流水，敞轩仰净空。虽云各适适，却是不同同。
题方琮溪边策杖
作者：弘历
朝代：清
体裁：七言绝句

密竹临溪径入深，何人策杖独行吟。思量大似云栖路，著个孤亭即洗心。
题方琮画顾恺之诗意 其一 春水满四泽
作者：弘历
朝代：清
体裁：七言绝句

叠绮春波滑笏流，溪村处处出渔舟。可知满壁沧洲意，津逮原从顾虎头。
题方琮画顾恺之诗意 其三 秋月扬明辉
作者：弘历
朝代：清
体裁：七言绝句

梧桐院落夜深沉，独上高楼凉不禁。祗有团团一轮月，清光雅似识人心。
题方琮画顾恺之诗意 其二 夏云多奇峰
作者：弘历
朝代：清
体裁：七言绝句

峰出奇云云肖峰，峰云势若两争锋。高人指顾艰著语，有定容还无定容。
题方琮画顾恺之诗意 其四 冬岭秀孤松
作者：弘历
朝代：清
体裁：七言绝句

冈疑千仞振衣裳，雪压风凌意自强。茅屋展编相映者，是孙康抑是长康。
题方琮秋山行旅图
作者：弘历
朝代：清
体裁：七言律诗

万山稠叠紫芙蓉，客路深秋欲柏冬。两字利名忘谁得，一时伴侣喜初逢。新篘笨曲村墟贳，纳稼长腰水碓舂。翘首岩关迥天半，相于茅店且从容。
题方琮秋景
作者：弘历
朝代：清
体裁：七言律诗

落涧飞泉叠树端，划分松绿与枫丹。谁知秋色一朝至，了识流阴逝水观。寺阁迥临千嶂外，书堂虚借万筠攒。高楼閒著无人坐，应待山阳凭槛看。
题方琮雪景
作者：弘历
朝代：清
体裁：七言律诗

六花万嶂共云同，岁暮村村喜卜丰。暖阁围炉赋谢雪，高堂称酒咏唐风。驴寒旅趁店桥白，僧晚归翘寺院红。洒粉原因仿小帧，絜廑率作慎吾躬。
题方竹杖用仇远韵
作者：弘历
朝代：清
体裁：七言律诗

竹取其方玉取坚，玉相竹杖两斌然。形原中矩无踰节，心纵如空有异圆。淇澳乍辞茂拟箦，洛阳何必忆为椽。倦勤他日资扶老，应谢陶家运甓砖。
题方钧袖珍山水卷六首 其一 烟林野艇
作者：弘历
朝代：清
体裁：五言绝句

绿树蔚溪烟，人家隐烟树。野艇载羊裘，沿溪自来去。
题方钧袖珍山水卷六首 其三 晴蹊粉箨
作者：弘历
朝代：清
体裁：五言绝句

琅实堪饲凤，烟梢欲舞龙。忽似春丛里，韬光之所逢。
题方钧袖珍山水卷六首 其二 柳墅莲香
作者：弘历
朝代：清
体裁：五言绝句

玉露下银塘，芙蓉自在香。粉本定谁取，依稀万柳堂。
题方钧袖珍山水卷六首 其五 古木幽篁
作者：弘历
朝代：清
体裁：五言绝句

幽篁既潇洒，古木亦振奇。恰似嵇与阮，相逢把臂时。
题方钧袖珍山水卷六首 其六 松岩飞瀑
作者：弘历
朝代：清
体裁：五言绝句

寒涛及雪练，映带翠屏里。适自田盘来，所见多相似。
题方钧袖珍山水卷六首 其四 江村晚照
作者：弘历
朝代：清
体裁：五言绝句

秋谷几村静，夕阳千树披。入江翻石壁，杜老句真奇。
题旃檀林
作者：弘历
朝代：清
体裁：古风

旃檀传梵经，震旦惟粤有。塞山富枫槲，旃檀绝见阜。而此乃曰林，假借宁非丑。莲宇坐金仙，殊不置可否。
题旃檀林
作者：弘历
朝代：清
体裁：古风

风日今朝佳，笋舆信所往。溪边泉落清，樾下籁来爽。栈道纵崎岖，亦可夤缘上。遥见旃檀林，已自生净想。众香之所稡，无闻以为赏。精舍临诸天，豁然而开朗。调御祗堂堂，应真各仪像。圣贤所从殊，儒释岂有两。题壁去年辞，陈迹瞥俯仰。
题旌忠祠
作者：弘历
朝代：清
体裁：七言律诗

捐躯不为逆龙鳞，两疏千言万古新。直使权臣阴丧胆，何妨烈士显忘身。降神独萃扶舆气，怀古重过�水春。居节丹青藏宝笈，须眉宛是个中人。
题无为观
作者：弘历
朝代：清
体裁：五言律诗

峭岸涌仙宫，香花奉祀崇。茅家纪兄弟，上帝署三公。神沛安澜福，人叨利济功。无为翘舜治，奕世仰巍鸿。
题无尽意轩
作者：弘历
朝代：清
体裁：古风

意静屈而寂，意动信以引。屈信互相感，是谓意无尽。于轩则何有，落落名象泯。面水镜光遥，背山屏翠近。宁渠不可概，底识其中蕴。曰予所取方，盖在廑民隐。
题无尽意轩
作者：弘历
朝代：清
体裁：五言律诗

暇趁上元前，山光淑向宣。畴咨理章奏，轩榭憩留连。罨牖景犹待，题楣义可研。欲知无尽趣，原在未形先。
题无尽意轩
作者：弘历
朝代：清
体裁：古风

有真无尽已频言，清漪避暑岂两地。设明曾传第六章，二而一即一而二。当前切已语毋欺，绿水青山万物备。
题无尽意轩
作者：弘历
朝代：清
体裁：七言绝句

背山临水最佳处，玉露金风恰好时。屏展吴山十六景，意无尽偶亦如斯。
题无边风月之阁
作者：弘历
朝代：清
体裁：七言绝句

无边风月有何因，即景分明在好春。鸟喜歌音送宛转，花欣舞影照清真。
题无逸斋
作者：弘历
朝代：清
体裁：五言律诗

萱戺问安退，松斋咨政临。绎兹公旦额，贻厥圣尧箴。筹治凛泰否，衡才鉴古今。宁惟见诸语，永以励于心。
题旧五代史八韵
作者：弘历
朝代：清
体裁：七言排律

上氶唐室下开宋，五代兴衰纪欲详。旧史原监薛居正，新书重撰吉欧阳。泰和独用滋侵佚，永乐分收究未彰。四库蒐罗今制创，群儒排纂故编偿。残缣断简研磨细，合璧连珠体裁良。遂使已湮得再显，果然绍远藉搜旁。两存例可援刘煦，专注事曾传马光。序以行之诗代序，惕怀殷鉴念尤长。
题旧作宝应雨景图
作者：弘历
朝代：清
体裁：七言律诗

壬午南巡遇时雨，画为写照什为题。故人忽尔如逢矣，齐地殷然却望之。安得甘膏零夜舫，即当沃野起春犁。回瞻泰岱才伸悃，肤寸崇朝此重徯。
题旧写玉兰桃枝
作者：弘历
朝代：清
体裁：七言绝句

三朵玉兰十朵桃，兰陵舟次昔挥毫。流阴廿八岁过隙，饶汝舟中香色牢。
题旧准神鎗旧准神鎗亦皇祖昔年所亲御余十二岁初学发鎗时蒙恩赐者数十年来木兰遇鹿发无不中洵为神器因成此什
作者：弘历
朝代：清
体裁：七言律诗

旧神鎗被祖赐早，十二之龄初学时。一发毙羊百步外，继施踣鹿迩年兹。应声即仆用偶鲜，待立效勤讵不奇。耄耋山庄仍习武，莫非恩敢忘含饴。
题旧坑端石云芝砚
作者：弘历
朝代：清
体裁：五言律诗

质已珍龙尾，色犹葆马肝。滃疑吐云气，静足助文澜。恒此披三秀，堪因消四难。日新伴棐几，铭似读汤盘。
题旧坑端石括囊砚
作者：弘历
朝代：清
体裁：古风

旧坑端石今希有，搜寻内库获以苟。凡物显晦亦有时，彰之弥因閟之久。质为乌玉连城珍，形作括囊三缄口。慎不害己演坤爻，更申金人铭义守。想当熙宁绍圣间，权奸用事正人丑。然而时岂无忠臣，谠论直言频纳牖。憬然鉴古更愓然，恐论人明论己否。
题旧澄泥凤沼砚
作者：弘历
朝代：清
体裁：七言绝句

西畯砚为凤沼形，曝书亭读父书听。宜其墨锈斑斓处，醲郁依然醉六经。
题旧澄泥卷荷承露砚
作者：弘历
朝代：清
体裁：七言绝句

荷叶卷为承露盘，松煤研处溢文澜。笔非秋以垂而拟，影落蟾蜍在广寒。
题旧澄泥海涛异兽砚
作者：弘历
朝代：清
体裁：七言绝句

知雕不辨凿痕施，兽若腾涛涛若披。疑供木家成赋后，掞天镕出许多奇。
题旧澄泥玉堂砚
作者：弘历
朝代：清
体裁：七言绝句

陶自唐年抑宋年，玉堂旧式看依然。欲询执笔其北者，上水船乎下水船。
题旧澄泥石渠文藻砚
作者：弘历
朝代：清
体裁：七言绝句

锦衣尚絅闇为章，玉质仍存栗子黄。以供石渠染翰侣，斐然文藻自殊常。
题旧澄泥雷纹饕餮砚
作者：弘历
朝代：清
体裁：七言绝句

墨锈斑斓蔚砚池，精镌饕餮义宜思。寄言剿袭为文者，握笔时当深鉴之。
题旧玉圭璧
作者：弘历
朝代：清
体裁：七言绝句

一圭著璧未前闻，应为春官误会文。却是千年以上物，穆然土色蔚苍云。
题旧玉彝垆
作者：弘历
朝代：清
体裁：七言律诗

旧玉香垆式作彝，抑为殷子抑周姬。拟之尊斝斯成舛，厕彼鼎盉仍觉宜。视不射眸章以闇，抚无留手穆而怡。观其入土还出土，亡可欲言深可思。
题旧玉祖丁尊
作者：弘历
朝代：清
体裁：七言绝句

祖丁取式子商古，饕餮为形意戒贪。铜贮西清兹致玉，欲题词早自怀惭。
题旧玉谷璧
作者：弘历
朝代：清
体裁：古风

惟土物爱厥心臧，璧刻以谷寓意长。讵祗子执明朝章，佳城谁氏出深藏。肉倍于好规制良，如云笼月不碍光。而光自葆非赫扬，把吟缅古仍慨慷。
题旧玉飞龙彝炉
作者：弘历
朝代：清
体裁：七言律诗

何年庙器赞天经，刻作飞龙殿四灵。毛伯邢候异周制，祖丁父癸似商形。依然韫椟阅桑海，所惜徙薪遇丙丁。土气羊脂胥变幻，秖馀云水淡拖青。
题旧端石七星石渠砚
作者：弘历
朝代：清
体裁：七言绝句

石渠唐制兹惟仿，背柱居然刻七星。设以文章方北斗，昌黎此席孰曾经。
题旧端石云雷编钟砚
作者：弘历
朝代：清
体裁：七言绝句

编钟摹汉抑摹周，隐现雷纹云气流。水部设如方待扣，金声掷地亦相投。
题旧端石十二章砚
作者：弘历
朝代：清
体裁：七言绝句

周刻虞章意创新，几曾上古有龙宾。眼中却合尧夫句，三十六宫都是春。
题旧端石天然六星砚
作者：弘历
朝代：清
体裁：七言绝句

天然犹见旧坑青，鸲鹆高低现六星。元命苞如喻成就，斯文万物解形形。
题旧端石天然壶卢砚
作者：弘历
朝代：清
体裁：七言绝句

雕几曾不藉多加，形赋天然丝蔓拿。怜彼耕而弗穫者，无端还拟叹匏瓜。
题旧端石方池砚
作者：弘历
朝代：清
体裁：七言绝句

书悾恒是伴人南，活眼一如月沼涵。十砚轩珍得其二，半欣聚古半怀惭。
题旧端石星罗砚
作者：弘历
朝代：清
体裁：七言绝句

虽非鸲鹆下岩珍，亦自上岩佳品真。月镜设如悬朗鉴，星罗何碍众多陈。
题旧端石梅朵砚
作者：弘历
朝代：清
体裁：七言绝句

梅花坑石性同梅，聚五攒三朵朵开。设赠艺林供点笔，元章缩手意应猜。
题旧端石环螭风字砚
作者：弘历
朝代：清
体裁：七言绝句

端石天然风字存，面螭亦泯刻雕痕。用之批诺犹深虑，草偃于斯岂易言。
题旧端石瑞芝砚
作者：弘历
朝代：清
体裁：七言绝句

生岩似桂却无芳，本石应非追琢章。晦夜设离三百步，英英早合见其光。
题旧端石瓜瓞砚
作者：弘历
朝代：清
体裁：七言绝句

砚作瓜形刻瓜瓞，瓜田半亩更精镌。不知作者意何寓，却我重书雅至绵。
题旧端石石田砚
作者：弘历
朝代：清
体裁：七言绝句

几年端玉出溪滨，学稼何妨此作因。漫曰石田耕鲜穫，菑畬经训岂孤人。
题旧端石蓬莱仙阙砚
作者：弘历
朝代：清
体裁：七言绝句

是何阆苑是瑶池，覆手惟存无字碑。欲告含毫吮墨者，立言不易合深思。
题旧端石蝉砚
作者：弘历
朝代：清
体裁：七言绝句

随材斲作树蝉秋，滴露研松鸣欲流。沉响待题谁似骆，无言常惧或同刘。
题旧端石辘轳砚
作者：弘历
朝代：清
体裁：七言绝句

辘轳纽界砚和池，意蕊心芽启沃滋。设咏韩诗思汲古，得修绠者又真谁。
题旧端石钟砚
作者：弘历
朝代：清
体裁：六言诗

怀铅提椠以后，丱人凫氏而兼。凤尾设供批诺，宵衣可警晨严。
题旧端石雁柱砚
作者：弘历
朝代：清
体裁：七言绝句

赵宋李唐难辨年，鹆睛廿五柱端镌。义山几上设逢此，锦瑟那吟五十弦。
题旧端石鹅砚
作者：弘历
朝代：清
体裁：七言绝句

爱之一笔更书之，化石依然守墨池。不负主人合如是，山阴道士未应知。
题旧绿端浴鹅砚
作者：弘历
朝代：清
体裁：七言绝句

柳溪芦岸极幽閒，坤数鹅群浴个间。不必兰亭景布置，得之象外破天悭。
题旧蕉叶白瓠叶砚
作者：弘历
朝代：清
体裁：七言绝句

蕉叶白为瓠叶砚，孰宾孰主莫能分。笑他荷篑果哉者，厉揭徒论深浅云。
题早桂
作者：弘历
朝代：清
体裁：七言绝句

离离金粟早秋开，孕馥扬馡冒雨才。恰喜快晴思点笔，皋涂精舍送题来。
题时赏斋
作者：弘历
朝代：清
体裁：七言绝句

庶徵有五要惟时，省岁殷勤念在兹。乂用咸休协心赏，艰哉夫岂易言之。
题旷然堂
作者：弘历
朝代：清
体裁：五言律诗

溪堂枕碧漪，明照映檐楣。长物本无矣，虚怀自有之。风轻纨弗起，月净鉴恒披。絜矩于何是，施乎政允宜。
题明世子朱载堉琴谱
作者：弘历
朝代：清
体裁：古风

忆昔于香山，曾听唐侃琴。穆如馀古风，谓胜筝琶音。其后定韶乐，皇祖书沿寻。乃悟古在兹，一字一弦吟。虞书律和声，何有扬与沉。兹翻载堉谱，亦可谓用心。指法虽辟俗，十六烦弗禁。甚至谱□□，几不邻哇淫。古人幼而学，操缦胥所任。授此谱以习，安能喻林林。揉绰在所摈，四字长何堪。韶乐用正声，应和同弗侵。宜引今合古，戒混古杂今。今琴较琶古，然非古琴谌。韩苏大手笔，可曾此酌斟。
题明人合笔花卉帧 其一 盛茂华柏
作者：弘历
朝代：清
体裁：七言绝句

苍皮翠叶不同松，诘曲盘拿倚碧峰。合是仙人酿春酒，香浮宝瓮露华浓。
题明人合笔花卉帧 其三 陈嘉言梅
作者：弘历
朝代：清
体裁：七言绝句

是木是花祗是梅，问谁松柏可相陪。直标横出都丰韵，分付东风好半开。
题明人合笔花卉帧 其二 刘原起松
作者：弘历
朝代：清
体裁：七言绝句

作朋古柏隔清溪，气合何妨貌异兮。下视春芳都耐冷，植中端自有夷齐。
题明人合笔花卉帧 其五 王中立水仙
作者：弘历
朝代：清
体裁：七言绝句

洛浦仙姿姗佩裙，玉颜独照水之濆。玉人合放衡翁笔，却使杨妃换此君。
题明人合笔花卉帧 其四 王子元山茶
作者：弘历
朝代：清
体裁：七言绝句

淡红浓绿小横斜，参错图间亦自嘉。却是伊人有深意，枝头祇作两三花。
题明人名迹四轴 其一 文徵明古木寒泉
作者：弘历
朝代：清
体裁：七言绝句

古木槎枒峰匼匝，寒泉飞落白云涯。厜㕒坐待抱琴至，攫醳欲为一写之。
题明人名迹四轴 其三 唐寅震泽烟树
作者：弘历
朝代：清
体裁：七言绝句

太湖三万六千顷，卷石夫椒中卜居。茅屋烟波足娱老，秋风底用忆莼鱼。
题明人名迹四轴 其二 沈周崇山修竹
作者：弘历
朝代：清
体裁：七言绝句

崇山不藉白云高，修竹清溪护野皋。设拟兰亭修稧事，右军笔阵孰能操。
题明人名迹四轴 其四 仇英西园雅集
作者：弘历
朝代：清
体裁：七言绝句

十洲曾写西园景，装潢或裁旧幅长。事在雅非在人数，却看著相议香光。
题明人影宋钞清波杂志
作者：弘历
朝代：清
体裁：七言律诗

逸史犁然志绍熙，久无传本此称奇。唐钩晋迹隔一间，明影宋刊非两歧。世道人心斯系矣，南迁北伐早卑之。清波门外西湖水，洗尽当年谀墓辞。
题明人瑞砚
作者：弘历
朝代：清
体裁：七言绝句

期颐把笔命龙宾，傍识镌存春泽真。寿祝百年犹弗足，此翁未识砚磨人。
题明人画册即用其各题韵 其一 沈周把钓
作者：弘历
朝代：清
体裁：七言绝句

独坐厜㕒爱嘉荫，持竿心正手还平。数来渔隐难屈指，何必其间辨姓名。
题明人画册即用其各题韵 其三 文徵明归云
作者：弘历
朝代：清
体裁：七言绝句

松树增青杂树稀，秋风不碍芰荷衣。轻舟碧水殷勤望，远岫白云自在归。
题明人画册即用其各题韵 其二 沈周倚楼
作者：弘历
朝代：清
体裁：七言绝句

溪楼一碧临万顷，吟倚幽人好是閒。横笛不教持在手，别开生面渭南间。
题明人画册即用其各题韵 其五 唐寅孤坐
作者：弘历
朝代：清
体裁：七言绝句

日长山静谢宾客，孤坐偏宜度小年。却不耐閒聊骋目，峰头霭蔼蔚轻烟。
题明人画册即用其各题韵 其四 唐寅倚松
作者：弘历
朝代：清
体裁：七言绝句

不献相如封禅篇，乐饥高致自怡然。长松斜倚书在手，醒便读之困便眠。
题明人画扇集册 其一 董其昌双峡回溪
作者：弘历
朝代：清
体裁：七言律诗

两峰环抱各隆崇，疏处林梢见远空。西崦人家东崦寺，前溪流水后溪通。爱看古柏犹馀绿，已觉霜枫欲染红。笔意分明学痴客，画禅终是属思翁。
题明人画扇集册 其七 沈荆石秋渚载书
作者：弘历
朝代：清
体裁：古风

袖手坐野舫，舣舫临秋溪。恐拟张志和，僮婢都不携。载书以为伴，独与古人稽。
题明人画扇集册 其三 文徵明水阁清谈
作者：弘历
朝代：清
体裁：五言律诗

草堂溪上架，乔木荫苍云。有客相对坐，其言不可闻。清风披飒沓，流水俯溶沄。细睇无杯泛，休猜王右军。
题明人画扇集册 其二 吕健竹枝寒雀
作者：弘历
朝代：清
体裁：五言绝句

败筱尚披攒，风饕冻雀寒。聊喜一枝托，何曾识纥干。
题明人画扇集册 其五 卢江荻洲映月
作者：弘历
朝代：清
体裁：古风

峡势江声似夔府，不乐山楼乐洲渚。孤舟沿泛倚素琴，月映荻芦亦堪谱。姓名弗问可得知，应是襄阳杜工部。
题明人画扇集册 其八 仇英松坂临流
作者：弘历
朝代：清
体裁：四言诗

系马松间，对坐崖唇。一问一答，谁主谁宾。非丝非竹，泠泠可人。流水今日，明月前身。
题明人画扇集册 其六 吕健芦江泊雁
作者：弘历
朝代：清
体裁：六言诗

嘹月芦花瑟瑟，浴波秋水茫茫。随缘可成栖托，何必定是潇湘。
题明人画扇集册 其四 林礽棠树鸣禽
作者：弘历
朝代：清
体裁：七言绝句

棠棣休嗤花少馨，兴言嘉燕咏葩经。枝头岂是无名鸟，名在三章曰鹡鸰。
题明人西山胜景书画合璧册 其一 刘珏踞湖山
作者：弘历
朝代：清
体裁：七言绝句

久贮西山胜境图，来巡一一證无殊。踞湖风景依然好，拈句人惭尚故吾。
题明人西山胜景书画合璧册 其七 文徵明横塘
作者：弘历
朝代：清
体裁：七言绝句

横筑塘看南北排，分流东出望无涯。临风欲拟郊寒句，恐匪行春育物怀。
题明人西山胜景书画合璧册 其三 沈周新郭
作者：弘历
朝代：清
体裁：七言绝句

横山移郭号称新，可识称新者古人。祗有青帘与白屋，阅他千载幻和真。
题明人西山胜景书画合璧册 其九 陈淳桃花坞
作者：弘历
朝代：清
体裁：七言绝句

春日桃花满坞披，六如图尚有遗诗。长歌拟仿乐天白，白俗谓他俗过之。
题明人西山胜景书画合璧册 其二 沈周茶磨屿
作者：弘历
朝代：清
体裁：七言绝句

上方一带皆临水，浸入青山影漾流。茶磨如询何代始，依稀鸿渐与名留。
题明人西山胜景书画合璧册 其五 唐寅行春桥
作者：弘历
朝代：清
体裁：七言绝句

横亘溪湖夹镜连，两头桃柳斗春烟。十馀年别夫何异，只觉民情越恳前。
题明人西山胜景书画合璧册 其八 文徵明石湖
作者：弘历
朝代：清
体裁：七言绝句

水阔峰高静绝尘，题寻旧句景吟新。范家参政虽留号，不啻江湖放浪人。
题明人西山胜景书画合璧册 其六 唐寅饶稼桥
作者：弘历
朝代：清
体裁：七言绝句

越来溪上跨长桥，传说当年建傅潮。何必经行始留句，爱他语叶稼之饶。
题明人西山胜景书画合璧册 其十 陈淳紫薇村
作者：弘历
朝代：清
体裁：七言绝句

治平居北紫薇南，接以长桥卧碧潭。五步行看风景异，山阴何异镜中涵。
题明人西山胜景书画合璧册 其四 唐寅越来溪
作者：弘历
朝代：清
体裁：七言绝句

石室罪除勾践才，西施犹自宠苏台。那知暮乐朝欢里，已自横塘有越来。
题明人邓尉观梅图
作者：弘历
朝代：清
体裁：七言律诗

胜地相将胜友招，观梅灯节雪初消。清香净色两无尽，画格诗裁一例超。手眼不妨誇各出，神情原自寓同条。化人寺里凭阑处，南望无端飞兴遥。
题明制瓦砚
作者：弘历
朝代：清
体裁：古风

内府库藏分典守，各司存不相授受。偶搜所弆旧陶泓，复得三十皆琼玖。或端溪旧或澄泥，乃识天家何不有。此瓦虽非汉唐宋，亦二百年用以久。质坚制古与墨宜，佐我文房之四友。一以惕是召公言，一以惭非坡翁手。翁于二犹以为多，题此纷呈徒自丑。
题明印四美明文徵明及其子彭以书画篆刻世其家何震从彭讨论六书甘旸私淑其学兹所弆刻印各一可云四美
作者：弘历
朝代：清
体裁：五言律诗

徵仲工篆刻，寿承继业真。日长消读易，侠放寄居秦。何震及门者，甘旸私淑人。彬然聚四美，董画例堪循。
题明宣宗画鱼缸
作者：弘历
朝代：清
体裁：七言绝句

鱼乐非关濠上寻，玻瓈缸影露浮沉。看他呴藻乘波趣，颇见民胞物与心。
题明景帝陵在玉泉山北登山可望见
作者：弘历
朝代：清
体裁：七言律诗

迁都和议斥纷陈，一意于谦任智臣。挟重虽云祛恫喝，示轻终是薄君亲。侄随见废子随弃，弟失其恭兄失仁。宗社未亡真是幸，邱明誇语岂为淳。
题明漪楼
作者：弘历
朝代：清
体裁：七言律诗

楼临池水漾明漪，一晌凭栏契静思。晃日叠金散犹好，滟风披练细方宜。盈科进海归无竞，照物呈形付不知。题句设非关镜已，屡拈月露亦奚为。
题明版东观馀论
作者：弘历
朝代：清
体裁：七言律诗

米已辟王黄斥米，从来聚讼每纷如。千年下议千年上，几事实当几事虚。笔正明言在心正，古书垂法示今书。重摹淳化加评订，也觉斯之未信予。
题明绿端石兰亭砚
作者：弘历
朝代：清
体裁：七言绝句

砚写兰亭不一足，又看觞咏弆天球。得皮谁者谁得骨，把笔之时忆此不。
题明赵宧光澄泥石函砚
作者：弘历
朝代：清
体裁：五言律诗

泥也宛为石，底兮未离函。符同合以两，极一具其三。质润呵成汁，形端静且湛。寒山亦曾到，未见几之南。
题明陵口号
作者：弘历
朝代：清
体裁：七言绝句

佳城三里近都城，举眼可瞻檐与楹。彼子孙如无心可，有心叹彼若为情。
题明陵用庚子韵
作者：弘历
朝代：清
体裁：七言绝句

金川不守景隆城，叩马壮哉御史楹。先谒陵乎先即位，杨荣却异姓连情。
题易传灯
作者：弘历
朝代：清
体裁：七言律诗

徐氏隐名故以何，标题想亦自知过。本来画卦由古圣，胡乃传灯拟梵陀。学述东莱道未见，习沿永叔语伤讹。明云后学多差误，可识其人差已多。
题易祓周易总义八韵
作者：弘历
朝代：清
体裁：五言排律

长沙撰总义，观象玩辞符。总贯诸家解，义通十翼扶。人心即天地，易理示规模。多辩原成躁，求精翻涉粗。彼非谓此是，喜合率攻殊。略览廿卷有，颇嘉各弊无。发明尚平正，流布未弘敷。设曰不言好，安能槩置乎。
题映清斋
作者：弘历
朝代：清
体裁：古风

溪斋近水名映清，映清之义不一足。心欲其清克己方，政欲其清察吏属。时欲其清安民要，边欲其清柔远笃。映者观也敢弗思，大观在上羲经读。
题春及轩
作者：弘历
朝代：清
体裁：古风

彭泽赋春及，优游寄高托。我来春及轩，踌躇廑民瘼。土气既冒橛，举趾将东作。耒耜已云劳，籽种犹难错。绻彼畎亩间，惭此琴书乐。
题春可轩
作者：弘历
朝代：清
体裁：五言律诗

东园乃希至，至亦赏溪堂。近砌芜铺绿，围堤柳窣黄。名禽弄笙管，新水满池塘。可矣春光到，惜阴益不遑。
题春可轩
作者：弘历
朝代：清
体裁：五言律诗

春可于何可，訚然总惬情。风和与日丽，柳暗更花明。画意随心写，诗裁触目成。乐同农父处，润土起新耕。
题春好轩
作者：弘历
朝代：清
体裁：七言律诗

今年先到逮半月，已是东皇驾早还。讶是虚名题玉额，每教过节叩云关。三庚散步浑延爽，七字搜吟聊趁閒。菊放九秋荷六月，春光无日不人间。
题春好轩
作者：弘历
朝代：清
体裁：七言律诗

天高气爽凑萧晨，绕砌繁英滟露新。轩外又凭七月景，胸中常养十分春。蝶薰翅紫花间栩，鹿戴茸黄林际驯。且自对时玩生意，无虞慢拟傍岩巡。
题春好轩
作者：弘历
朝代：清
体裁：七言律诗

早来或夏迟冬偶，恒此当秋弗遇春。问我一言何谓好，曰他四德首惟仁。胸中常养十分盎，砌下试观众卉訚。生意各怀即元长，其间责实已名循。
题春润堂
作者：弘历
朝代：清
体裁：五言律诗

冬季春之孟，骈填雪泽加。润情欣土脉，韶景助年华。律暖近融冶，园芳益鬯嘉。尚思膏雨继，母乃望过奢。
题春熙堂
作者：弘历
朝代：清
体裁：五言律诗

重宁寺侧堂，詄荡霭韶光。老柏蔚今色，时梅发古香。玲珑湖石径，淡沱绣漪塘。适以春熙额，同民乐未央。
题春熙院
作者：弘历
朝代：清
体裁：古风

万物到春来，无不具熙意。此院独擅名，享帚因名字。然吾此偶临，弗喜以愁对。向隅古有言，况向隅奚啻。湖北及安徽，淮扬遭旱匮。清口倒灌黄，以致淤去岁。虽亟力赈蠲，讵普蒙实惠。吾民岂尽熙，顾名廑弗置。
题春熙院
作者：弘历
朝代：清
体裁：五言律诗

万物到春熙，何当院擅奇。由来一以贯，讵是此为私。自舞花如笑，能言鸟亦怡。登台吾夙愿，可尽被民斯。
题春熙院
作者：弘历
朝代：清
体裁：古风

寻春春未熙，然自有熙候。佳在其酝酿，富媪慢骋富。千林亦突兀，万芳亦逗遛。跃冶讵迟哉，会当看错绣。更思熙之义，有近泰之蔟。泰而贵弗骄，况我为元后。
题春耦斋
作者：弘历
朝代：清
体裁：七言律诗

弄田丰泽园之北，园里斋原朴素成。节忆陶潜春以及，事非桀溺耦而耕。宴游讵止聊娱目，稼穑应知最系情。汉诏由来犹近古，效其给种每施行。
题春耦斋
作者：弘历
朝代：清
体裁：五言律诗

春耦邻丰泽，无非穑事从。五牛贮图寓，三白幸畦封。绨几憩言便，蜃窗倚望重。迩虽疏举趾，意实不忘农。
题春耦斋
作者：弘历
朝代：清
体裁：七言律诗

祈春致祭右坛回，路转西华西苑来。一以更衣取途便，遂因视圃望膏培。虽迟举趾二之日，惟冀如云多以该。南望昨年经旱处，吁沾优泽益殷哉。
题春耦斋
作者：弘历
朝代：清
体裁：七言律诗

视朝昨日宿彤闱，宜夏还因御苑归。便可传餐延小驻，回思试耦迅如飞。田看一律公私茂，秋预千仓黍稷希。目下望晴晴正好，那辞蒸暑炽炎晖。
题春耦斋
作者：弘历
朝代：清
体裁：五言律诗

路便经西苑，斋堂暂憩留。晓云看又散，春景懒言游。节缓花犹勒，风摇柳始柔。明知时可待，近每切先忧。
题春雨轩
作者：弘历
朝代：清
体裁：七言律诗

春雨今年实最沾，可能无句向轩拈。静宜昨往今应偿，优渥恩深惕更兼。含润花光红映砌，成阴树影绿侵帘。铨曹引见暂称少，三百方经计弊廉。
题春雨轩
作者：弘历
朝代：清
体裁：七言律诗

春雨名轩忆昔年，十艰一遇幸今然。最欣有膏尺盈继，奚碍无花岁两连。正旦甫过授与受，昊恩虔值襌原传。良时掞藻诚应喜，望即蒇功意尚悬。
题春雨轩
作者：弘历
朝代：清
体裁：五言律诗

春雨殊艰致，今朝对此轩。佳名信已副，飒景故堪论。濯锦林花润，调琴瀑水翻。数年幸一遇，那可去无言。
题春雨轩
作者：弘历
朝代：清
体裁：五言律诗

春霖三四值，优渥实兹番。披冒聊游舫，因缘小憩轩。沃心那知渴，润目解除烦。不可无言纪，幸哉黏壁存。
题春雨轩六韵
作者：弘历
朝代：清
体裁：五言排律

识喜闻元圣，为书号得禾。春膏今岁庆，别殿落成歌。后乐诚堪志，先忧竟若何。名因当时易，趣爱此间多。藻缋宁须亟，清閒每一过。如斯愿振古，六幕永绥和。
题春风啜茗台
作者：弘历
朝代：清
体裁：古风

湖中之山上有台，维舟屧步登崔嵬。水风既凉台既敞，延爽望远胸襟开。竹炉妥帖宜烹茗，收来荷露清而冷。固非汉帝痴铸盘，颇胜唐贤徒汲绠。绿瓯閒啜成小坐，旧句新题自倡和。以曰循名斯未能，早是春风背人过。
题春风啜茗台
作者：弘历
朝代：清
体裁：五言律诗

虚设无妨铫，清游可当茶。恰如吟杜氏，即是到何家。松籁沸如鼎，荷香蒸作霞。题诗著壁上，藉以阅年华。
题晁补之玉堂砚
作者：弘历
朝代：清
体裁：七言绝句

铭背依然存补之，用当秘阁校书时。坚如石尚有剥蚀，未若石坚者可思。
题晁补之老子骑牛图
作者：弘历
朝代：清
体裁：七言绝句

黄发番番背已台，禹馀暂下九琳台。五千不是閒抛置，为付关门令尹回。
题晋姜鼎
作者：弘历
朝代：清
体裁：七言律诗

吉金精铸首山铜，追远修禋晋庙中。姜太定然讵姜少，文侯莫漫认文公。烈光怀保虔不坠，眉寿用蕲绾莫穷。岂弗万年冀永享，三家分后望成空。
题晋砚
作者：弘历
朝代：清
体裁：五言律诗

琅琊贻朴制，雍国勒鸿篇。承燧宜冬日，含华悦意田。文房欣璧合，美质得天全。尤喜唐庚语，静为用永年。
题晏子祠
作者：弘历
朝代：清
体裁：七言绝句

枕股宁称见义为，委蛇以出赖工辞。史迁偏有执鞭慕，解赎应怀石父知。
题晏子祠
作者：弘历
朝代：清
体裁：七言律诗

祝阿行馆按程留，晏子祠边往事搜。祇有空言匹管相，并无实政赞齐侯。一匡殊誉宣尼鲁，为䭭偏轻孟氏邹。合传龙门兼论仲，大违孔子意尊周。
题晏子祠
作者：弘历
朝代：清
体裁：七言绝句

管晏从来传并美，管多实迹晏虚称。二桃艳设杀三士，除暴虽佳机诈增。
题景佑宫
作者：弘历
朝代：清
体裁：五言律诗

本于崇政左，兹改建城南。有举应数典，无他当正名。三官传自古，五福锡吾氓。万载陪京固，瓣香申敬诚。
题景明楼
作者：弘历
朝代：清
体裁：七言绝句

桃柳长堤亘界湖，柳稊桃朵且含糊。东西试向清波俯，始识景明若是夫。
题景祺阁
作者：弘历
朝代：清
体裁：五言律诗

新正迓景祺，层阁副名斯。敛锡由天贶，钦承慎已为。八旬增帙庆，四岁近间期。能否符初望，吁惟昊惠施。
题景福宫
作者：弘历
朝代：清
体裁：七言律诗

华之受即勋之授，乙卯丙辰两岁连。今日过当成昨日，明年至喜号元年。惟精惟一钦心法，曰就曰将勉治筌。联咏箕畴幸如愿，深蒙昊贶益夔然。
题景福宫
作者：弘历
朝代：清
体裁：五言律诗

式拟静怡室，题仍景福楣。琴书无俗韵，花木有仙姿。雨后润生础，春来日下墀。缀辞成五颂，好德敢忘之。
题景福宫
作者：弘历
朝代：清
体裁：七言律诗

当年景福荐鸿称，五福幸今五代增。敛锡三朝庆家法，惕乾百世保庥徵。永言惟敬渊衷勖，自顾何修昊贶膺。兹获箕畴念时叙，益承天眷益兢兢。
题曲洧旧闻四首·其一
作者：弘历
朝代：清
体裁：七言绝句

留金弗纪金间事，曲洧依然纪旧闻。二帝播迁虽自取，祸缘新法变更纷。
题曲洧旧闻四首·其三
作者：弘历
朝代：清
体裁：七言绝句

汴都掌故颇传真，说部非同耳食伦。何事临安安半壁，冰天雪窖忘君亲。
题曲洧旧闻四首·其二
作者：弘历
朝代：清
体裁：七言绝句

建隆端拱政堪徵，绍圣宣和百事兴。设使子孙守祖制，何愁万世不绳承。
题曲洧旧闻四首·其四
作者：弘历
朝代：清
体裁：七言绝句

清浊渭泾本自殊，操戈同室若为乎。因翻汝瑮独藏本，略恨尔时程与苏。
题曲陆店行馆六韵
作者：弘历
朝代：清
体裁：五言排律

平陆原齐邑，斯何以曲称。虽无峻峰岭，却有小冈陵。想寓卷阿意，遂教行馆增。弗因多费饬，亦为大年登。程近体益豫，居安福永膺。万民总亲上，失伍训犹惩。
题曹夔音仿曹知白雪景
作者：弘历
朝代：清
体裁：五言律诗

知白信知白，今曹摹古曹。笔端银世界，诗里玉波涛。瀑水声偏弱，乔松势越豪。党家都不管，兀自醉羊羔。
题曹夔音仿董邦达匡庐图
作者：弘历
朝代：清
体裁：七言律诗

山不巃嵷偏峻极，水惟停蓄故奔湍。引予逸兴寻溪路，抚彼长松爱夏寒。鹿柴鱼梁皆得趣，澹妆浓抹总宜看。漫因形似评荆董，刻楮工夫有底难。
题曹夔音山水十二帧 其一 春山新霁
作者：弘历
朝代：清
体裁：七言绝句

春仲田盘六辔纡，千峰雨后翠模糊。倚窗竟日拈吟处，不意今朝入此图。
题曹夔音山水十二帧 其七 携琴访友
作者：弘历
朝代：清
体裁：七言绝句

廉折和平理可观，高山流水感多端。相逢底用班荆论，便向松风深处弹。
题曹夔音山水十二帧 其三 苍山飞瀑
作者：弘历
朝代：清
体裁：七言绝句

画家谁不写飞流，个里神筌未易酬。约略指南参活句，听如有响望如浮。
题曹夔音山水十二帧 其九 古木竹石
作者：弘历
朝代：清
体裁：七言绝句

老干槎枒怪石狞，几梢烟箐间而生。抗怀拟谢柴桑老，不与凡柯共向荣。
题曹夔音山水十二帧 其二 层峦叠翠
作者：弘历
朝代：清
体裁：七言绝句

隐轸溟濛逼太行，山容霍霍树苍苍。恍疑晓事黄公望，为我读书开草堂。
题曹夔音山水十二帧 其五 山静日长
作者：弘历
朝代：清
体裁：七言绝句

佳话从来说鹤林，岩居清事足幽寻。日长山静人争道，谁识景纶太古心。
题曹夔音山水十二帧 其八 夏山耸秀
作者：弘历
朝代：清
体裁：七言绝句

山川缪结树扶疏，大似王家一笔书。最爱浓青刚过雨，白云旋复罨林闾。
题曹夔音山水十二帧 其六 秋林亭子
作者：弘历
朝代：清
体裁：七言绝句

寒筱枯槎间几株，夕阴朝霭万千殊。无多丘壑有多趣，妙处天然是老迂。
题曹夔音山水十二帧 其十 秋江晚渡
作者：弘历
朝代：清
体裁：七言绝句

坐待舟人不可招，打头枫叶落萧萧。沧波阿那边何处，便是江南廿四桥。
题曹夔音山水十二帧 其十一 烟云萧寺
作者：弘历
朝代：清
体裁：七言绝句

潇湘烟雨旧称奇，尺幅偏能髣髴之。秀发峰姿含润溽，招提结夏放参时。
题曹夔音山水十二帧 其十二 群峰积雪
作者：弘历
朝代：清
体裁：七言绝句

卿家知白真知白，惯与乾坤作粉妆。那待置身图画里，望中已觉十分凉。
题曹夔音山水十二帧 其四 秋江渔隐
作者：弘历
朝代：清
体裁：七言绝句

芦荻萧萧霜叶新，阖闾静对水涟沦。依然石室磻溪侧，复见当年跽饵人。
题曹夔音江山秋意图
作者：弘历
朝代：清
体裁：五言律诗

翠壁丹枫处，云闲天澹时。片帆随日落，秋意与心期。曲栈千寻俯，危楼万里披。扪参攀蜀道，回首重迟迟。
题曹夔音溪云山雨图
作者：弘历
朝代：清
体裁：六言诗

浓绿树迷复岭，浅红霞抹遥天。顿觉风凉雨湿，许浑诗意悠然。
题曹夔音溪山秋意
作者：弘历
朝代：清
体裁：七言绝句

绣壁风过落叶纷，支筇秋意与平分。拥书别有探奇者，坐玩益都崔氏文。
题曹秀先所辑山庄正雅集即以为序
作者：弘历
朝代：清
体裁：七言律诗

忆年十二始来斯，圣祖恩深最受知。岂意旨堂肩仔已，恒勤养志色难思。惟兹夕愓朝乾励，却匪风吟月弄为。裒辑事成惭正雅，那更表语颂浮规。
题曹霸羸马图用旧作韩干人马图歌韵
作者：弘历
朝代：清
体裁：古风

初唐画马江都王，霸实私淑未谋面。百馀年后称最工，传其法者蓝田干。干之真迹既屡获，霸之笔惜未曾见。何来硉矹两羸马，宛胫而走睹一旦。不藉鉴赏辨其真，古香郁郁生陈绢。皇驒并卧如堵墙，力云惫矣神愈粲。羁�不受适其适，六印幸免奚官案。原宪虽贫病则非，马援固老意犹彦。霸盖自貌坎壈缠，神妙诚臻业独擅。咄哉不能起老杜，歌以配之双绝观。
题月波楼
作者：弘历
朝代：清
体裁：古风

波含月呈镜，月入波翻绮。虚明若有无，洞彻通表里。诗客难为吟，禅子作么指。溪楼之所会，故应恒如此。从未夕来登，想像而已矣。
题有真意轩
作者：弘历
朝代：清
体裁：古风

万寿山轩曰无尽，避暑庄轩曰有真。方寸之心祇一意，有真无尽何其纷。然而有真乃无尽，设其有尽无真存。一而二而二而一，诚其意者思斯文。
题有真意轩
作者：弘历
朝代：清
体裁：七言律诗

乘閒跋马款岩扉，真意都诠静者机。涧水涤尘一带绕，云峰展画四邻围。鹿知熟径寻常到，鸟惜芳阴不忍飞。笑我无能注周易，于斯息虑究精微。
题有真意轩
作者：弘历
朝代：清
体裁：七言律诗

今年西峪此初行，萝径兰蹊步觉生。无尽有真同一意，喜新厌旧亦常情。庭前树当夏阴张，岩侧花过雨色荣。人在屏南研之北，成吟也觉粹而精。
题有真意轩
作者：弘历
朝代：清
体裁：古风

有真意与无尽意，曰一不可何况二。而我每以相较量，是诚躁人辞多类。雨馀山馆洒然清，鸟鸣其喜林空翠。无色声天契太初，我亦忘言胥且置。
题有真意轩
作者：弘历
朝代：清
体裁：古风

本以山林有真意，佳处名轩用此义。循名当近取诸身，山林之景姑且置。问我真意在于何，课雨量晴廑农事。即今雨足乃愿晴，云徂恰喜秋旸霁。惬真意喜在田功，喜恐邻骄仍惕志。
题有真意轩
作者：弘历
朝代：清
体裁：五言律诗

湖上曰无尽，山中额有真。意非无即有，轩异主和宾。率可窥深造，居然契谧神。迩来心绪懒，题句不教频。
题有真意轩
作者：弘历
朝代：清
体裁：五言律诗

经年曾未到，今日偶偷閒。却对山林处，原如昨近间。衣凉天籁落，屋润岭云还。那是饶真意，视民每忆艰。
题有真意轩
作者：弘历
朝代：清
体裁：古风

西峪岩谷中，是为最初地。文轩据山凹，向名有真意。本来无忙务，耐可坐而憩。循名欲责实，相羊引深思。真者妄之对，意者心之使。必其心乎理，所发乃纯粹。设匪克已功，鲜弗为私蔽。私蔽莫非妄，求真实艰致。岂如碧峰静，无言无不备。
题有真意轩
作者：弘历
朝代：清
体裁：七言律诗

西峪幽深弗数至，至斯佳趣得殊前。爱循栈径忘行倦，忽造山轩可憩便。闾舍鳞依城郭外，黍禾墉积圃场边。问予真意于何在，不离民情是我田。
题望夫石
作者：弘历
朝代：清
体裁：七言绝句

执役当时为护边，陨城坚节孟姜传。牧儿遗火咸阳燎，片石赢他历海田。
题望海寺二首一韵·其一
作者：弘历
朝代：清
体裁：七言绝句

南运河边望海寺，海其遥矣海河然。观音是佛观察智，普遍三千与大千。
题望海寺二首一韵·其二
作者：弘历
朝代：清
体裁：七言绝句

李贺诗人具卓见，杯中海水泻犹然。堂中大士如如望，道里那更计百千。
题望蟾阁
作者：弘历
朝代：清
体裁：五言律诗

一径石桥通，崇台迥据中。四时延座景，八面纳窗风。霄映漪光碧，波含倒影红。隔湖飞睇者，望此作蟾宫。
题望蟾阁
作者：弘历
朝代：清
体裁：七言律诗

庆典本缘学武昌，搆移湖上恰相当。倒看山景入纨影，远挹天光接镜光。惟是经年偶睇眄，几曾信宿此徜徉。因之即景思崔咏，祗合于斯笔砚藏。
题望蟾阁
作者：弘历
朝代：清
体裁：七言律诗

翠屿湖中紫阁翔，迥堪揽胜且维航。玉蟾最可望琼阙，黄鹤由来肖武昌。山色茏葱带云色，波光浩渺接烟光。何须古迹追江夏，文祎荒唐太白狂。
题望蟾阁
作者：弘历
朝代：清
体裁：七言律诗

高阁湖心号望蟾，每来小坐未曾淹。何尝座里披金镜，为忆阶前响玉签。虚阔情知景无二，因缘时见晓馀尖。却欣八面珠帘捲，水色山光取次拈。
题木刻三益屏
作者：弘历
朝代：清
体裁：七言律诗

益者尝闻友有三，品抡植类孰称堪。松贞竹节梅传信，针古叶疏花带馣。何必石泉资点缀，相于雪月适清酣。是谁刀写为合相，不朽屏中一指参。
题木刻屏 其一 云谷秋行
作者：弘历
朝代：清
体裁：七言绝句

策骑板桥俯水流，趁餐旅店正前头。光阴百代谁非客，何事关情独凛秋。
题木刻屏 其一 南薰抚弦
作者：弘历
朝代：清
体裁：七言绝句

层楼虽有尚茅茨，识得薰风抚五丝。王者之民景何若，惟看皞皞与熙熙。
题木刻屏 其一 壶天荟景
作者：弘历
朝代：清
体裁：七言绝句

税驾登台鹤去翩，采芝来者石桥边。壶中总是烟霞侣，名姓何须问列仙。
题木刻屏 其一 壶峤仙俦
作者：弘历
朝代：清
体裁：七言绝句

方壶圆峤迥沧瀛，驾海仍须泛舸行。来往仙俦适其适，七签底用更寻名。